text:
''दिन बहुरिस'' छत्तीसगढ़ उपन्यास के लेखक भाई अशोक सिंह ठाकुर अर्जुन्दा दुर्ग के कृति पढ़े ल मिलिस। लोक संस्कृति लोक गाथा म रचे बसे अउ जन जीवन के रहन सहन रिति रिवाज ल बड़ सुघ्घर दिन बहुरिस म लिखे हवय। मनखे ह मनखे के लोकगाथा ल मीठ - मीठ गीत गा के सुनाथे अउ गुरतुर गीत ल सुने बर मन ह ललचा जथे। जम्मों लोकगीत मा थोरको न थोरको(चुटकी भर)लोक गाथा ह समाये रहिथे। इहां लोक म गाय सुआ, करमा, ददरिया, देवगीत, पंडवानी, आल्हा अउ लोरिक चंदा(चदैनी),ढोला-मारू, रहिमन रानी, केवला रानी म लोकगाथा ह भरे हवय। वइसने हमर लोक संस्कृति के तीज तिहार हरेली,राखी, कमरछठ,आठे,पोरा तिजा,पितर,नवरात्रि,दशहरा देवारी,मड़ई,छेरछेरा गुरू घासीदास जयंती अउ गिरौदपुरी मेला,होली,धूर रामनवमी,अकती तिहार ल बड़ सुघ्घर मनाये के परम्परा संस्कृति ''दिन बहुरिस''उपन्यास म समाये हे। ए उपन्यास ल ''बांस गीत'' घोसन बबा के कथा से शुरू करे हे अउ भाषा सरल,सरस,मनभावन,हिरदय ला गुद गुदाने वाले भासा परयोग करे हे। एमा सुघ्घर पति पत्नी के संग उपजे आपसी परेम ला परमुख बताय हे अउ देश परेम की भाव ला कहिथे - ''ए बइया''अभी ले मत पसर एक तो दिन भर काम म जाय रहिथस, तोर बिना मोला बड़ उदास लागथे, बने बोल बता तब सुतबे ''। का बताव उर्मिला । हमर देश कब आजाद हो ही, एखरे बारे म सोचत रेहेव अउ एखरे बारे मा दुकालू कका संग गोठियावत रेहेंव। बने काहत हस राउत। हमर देश आजाद हो ही, तब हमरो दिन बहुरहि न।''
ए उपन्यास म गांव के गुजर बसर ला सम्पूूरन झांकी कस फुटू बना के खीचे हवय। अउ कथा वस्तु ह गंवई गांव के सामाजिक जन जीवन चरवाहा ''प्रथा'' पानी भराइया जनाना ''रउताईन'' काम करइया परम्परा ला हूबा हूब उतारे हे। जेमा नायक अउ नायिका ला सिधवा भोला-भाला आपसी परेम ला सुघ्घर लिखे हे ।
उपन्यास मा कथावस्तु:
''त भइया। जइसे ही संवरी के पूजवन ल कुंवर हा दिस रागी। तब का होईस घोसन बबा? तब कर के रूख हरियागे, ओतकी बेर कंठी ठेठवार, जे हा कई बच्छर ले नंदागे रिहिस ते हा अपन घर मा आइस रागी। वोला देख के कंठी ठेठवार के घरवाली फुल कैना गजब खुश होइस अउ खुश होत - होत अचानक ओखर आंखी ले आंसू निकलगे। ''आंसु ये पाय के अइस, के कुंवर हा संवरी ले बिहाव करे रिहिस, तेखर वो हा बर के रूख मा पुजवन दे दिस। कुंवर,संवरी में अइसन मया करे, संगवारी जइसे आंखी के पुतरी। तेखर पुजवन दे के कंठी ठेठवार के घर मा एक तरफ सुख चैन छागे त दूसर संवरी के बलिदान के बहु के सुख से वंचित होगे। ते ला सोच सोच के फुलकैना हा रोवन लागिस। आज के बांस गीत ल उही कना खतम करथन चलो अपन अपन घर बियारी के बेरा होगे हे।''
ऐ उपन्यास म 37 भाग म बटे हे। पहिली भाग म पति पत्नी के संग आपसी परेम, हरेली तिहार मनाने हांका अंग्रेजनीन टूरी एलिजा आय के बारे अउ गांव म छुआछूत के करलई ल बताय हे। उपन्यास म ..... एक दिन बड़का पटेल काहत रिहिस - कुहू भी होय रे समारू। ते बाई बड़ सुन्दर पाय हस। हमर जात म तो अकाल पड़गे हे, झार, चेपटी, बिलई मिलथे। तब समारू बड़ गरब से पटेल के गोड़ ल धरथे - बस पटेल जी। आपके आर्शीवाद हे। आपे मोर माई बाप हो। आपके डेहरी के महा कुकुर हरों।
भाग 2 मा छत्तीसगढ़ के तीर्थराज, राजिम के कथा के महत्त्म अउ भाग 3 म छत्तीसगढ़ राज पहिली तिहार हरेली के पूजा पाठ,गेंड़ी दउड़, अंग्रेजनीन टूरी ऐजिला आके डाक बंगला मा रूकथे तेखर घटना लिखे हे । उपन्यास तिवारी मास्टर के पोटा कांप जाथे,तभो ले हिम्मत करके जाथे। नमस्ते जी, मेरा नाम राकेश तिवारी है। तिवारी हाथ जोड़थे। ओ ..... हमारा नाम मिस एलिजा लारेंस हाय। आप से मिलकर हम बहुत खुश हाय,एलिजा हाथ मिलाय बर अपन हाथ आगू बढ़ाथे। तिवारी डर्रावत डर्रावत हाथ मिलाथे,वोला साहस होथे त ले दे के बक्का फुट थे मुझे आश्चर्य हो रहा है कि आप जैसी पढ़ी लिखी लड़की इस गांव में? तिवारी जी मुझे छत्तीसगढ़ के रीति रिवाज और रहन सहन के ऊपर सोध करना हाय। इसका लिए मुझे आपसे हेल्प चाहिए।
ए उपन्यास म जीवन के घटे घटना ल घलो जघा जघा मा सुघ्घर गुरतुर लहजा(भासा) मा लिखे हे ''रामदयाल बइगा, तिवारी मास्टर बर भड़क जथे - ''वो पड़री अंग्रेजनीन टूरी, जे ह डाक बंगला म रहिथे तेला सांप चाब दे हे।''
''हव विही ला फूंकना हे तोला .... । मास्टर बिनती करथे। ''मे ह नई जांव रे।''बइगा बबा नानचुक उत्तर देथे।
''काबर गा?''
''वो मन हमर देश के दुश्मन हरे, वो सारा मन हमर उपर राज करत हे, तेला फुंके ला जांहंूॅ रे ...... नई जांव। ''
गांव मा काकरो घर नवा बहु आही त टूरा मन निच्चट निहारत रहिथे अउ बेल बेल्हा टूरा मन ताना मारत रहिथे। ऊपर तो आंखी फुटत रहिथे अइसने उपन्यास हवय .....ते,नई जानस राउत। पानी भरे ल कुंआ डाहर जाथों आथों त रोगहा टुरा मन,मोला टुकुर - टुकुर देखथे,अऊ वो रोगहा कनटेटरा नाऊ त मोला देखेच ल नई भाय। कनवा हे रोगहा हा तभो ले .....।''
पटेल अऊ नाऊ के चरित्र चित्रण ला सुघ्घर फोटो खींचे हे। गांव व समाज म भले उजागर नई होवय फेर अपराधी चरित्र ल परगट करे हे - अउ पात्रों के परिचय ल सूत्रधार घोसन बबा ह किस्सा के संग मा लावत गेहे। भाग 26 म नारी उत्पीड़न के उजागर हे - कुरिया के भीतर मा उर्मिला पलंग ऊपर बेसुध नींद मा सोय रहिथे। जेर कारन लुगरा ऐती वोती सरक जाय रहिथे। ''बस इही बेरा हे सरकार .....। ''जल्दी कर बे''। कनटेटरा नाऊ अपन हाथ ल कपाट के बीच के सेंध म बुलका के संकरी ल खोलथे। संकरी ह ठन ले बाज जथे। दूनों मन देख थे जागगिस का जब नई जागिस त भीतर म धीरे से खुसरथे। बड़ बेरा ले उर्मिला ल दूनों देखथे। कनटेटरा पटेल ला इशारा करथे। पटेल नाऊ ल इशारा करथे, नाऊ चिमनी जलत रहिथे तेला फूंक देथे। चिमनी बूझे के बजाय भभक जथे। थोरेचकुन म चिमनी बुझागे। कमरा म घूप अंधियार होगे। उर्मिला के मजबूरी के फायदा उठाके देह शोषण पटेल करथे। अपन बदनामी ल डरके नई चिल्ला सकिस फेर उर्मिला हा उगल डारिस - अपन पति समारू ला बताथे -
दूसर दिन रात म जब उर्मिला ले नई रेहेगिस त समारू कना बोट बोटाय आंखी म कथे - एक बात कांहव राउत।'' बोल न उर्मिला,का बात हे ।''तेहा नाराज त नई होबे न।''उर्मिला मुड़ी ल गड़िया के कथे। तोर कोई बात ले,आज नाराज होय,हंव पगली। बोल न का बात हे ''समारू के धुक धुकी बढ़ जथे, मने मा सोचथे, कोई न कोई गंभीर बात जरूर हे। ''पटेलिन ल धरके ते दिन गांव गेरेहेस विही रात म बड़का पटेल मोर इज्जत ....।''बस....बस। उर्मिला मैं समझगेंव ओखर चाल ल, ओखर नीयत तोर बर बहुत दिन ले खराब रिहिस।''
भाग चार म महेन्द्र बाबू अउ शबनम के परेम के आगी सुलगाथे। भाग 5 म छुआछूत अऊ भेदभाव का दर्दनाक चित्र ल दिखये हे -''ऐ काके भीड़ हरे।'' तुमन काबर ये मन ल मारत पीटत लाय हो?''भीड़ चिल्लाथे -ये साले हरिजन मन,हमर तरिया म नहा के असुद्ध कर दिस।''सबले पहिली तुमन दूरिहा हटो।''भीड़ पाछू हट जाथे।''तूमन मोर कना आव रे।''चारो झन पटेल के गोड़ तरी बइठ जथे। तब पटेल जोर से भड़किस - तुमन ल तरिया म नहाय बर मना करे रेहेव न रे? तब एक झन हरिजन कथे - ''हमन कहां नहाबों ददा। दू महिना हो गेहे,हमर परवार ल नहाय। बिना नहाय त मर जबो ददा।''
भाग6 म डोंगरगढ़ के मेला अउ बम्लेश्वरी माता के कथा के संग कामसेन राजा ल बताये हे। हमर छत्तीसगढ़़ी लोक संस्कृति अउ परम्परा ला ताना बाना बुने हे । सातवां भाग म कुष्ठ रोगी से एलिजा से होय अउ मास्टर तिवारी एलिजा के (प्रेम) परेम कहानी शुरू होथे। आठवां भाग म सावन म नागपंचमी के तिहार अउ एलिजा ल सांप कांटे के उपचार बइगा करथे। नौवा भाग म राखी के तिहार मनाथे। बहिनी अपन भाई के कलाई म राखी बांधथे। ए उपन्यास म ...... ''आज का बात हे। तें बहुत उदास हस ... समारू भइया।'' समारू, पटेलिन के मुंह ले भाई शब्द सुनथे, त ओखर आंखी ह डबडबा जथे। तोरो आंखी हा तो घलो लाल दिखत हे पटेलिन दीदी,अउ ते हा मोला पुछथस।''
''मंय का बताव भइया... मोर अंतस के पीरा ल,मोर एको झन भाई नइये।''मोरो एकोझन बहिनी नइ हे, तेकर सेती आज अब्बड़ उदास लागत हे।''डबडबाय आंखी मा पटेलिन कथे - मंय तोला राखी बांधहूं भइया।''समारू बोट बोटा जथे - मंंय हा बड़ गरीब अउ छोटे आदमी हरों दीदी।''पटेलिन समझाथे भाई बहिनी के परेम ह, छोटे बड़े नइ देखे चल मंय हा पूजा के आरती सजावत हंव, घर डाहर आ ...। '' दसवां भाग म लोरिक चंदा किस्सा, परेम पसंग उड़रिया भागने अउ ग्यारहवां भाग म एलिजा के हरिजन अत्याचार लिखे खबर विश्वमित्र छपे हे। कमरछठ अउ आठे तिहार छत्तीसगढ़़ म मनाये परथा ल लिखे हे। बारवां भाग म सुघ्घर पोरा तिहार मानत रहिथे। उपन्यास -''पोरा के दिन गांव म सब तिहार मानत रहिथे। उर्मिला नंदिया बइला के पूजा करके, हुम धूप के दे, सोहारी, बरा अउ तसमइ के भोग लगाथे अउ शिव भगवान के सवारी नन्दी के पांव परथे।''
तेरहवां भाग म उर्मिला के भाई ईश्वर तीजा लेगे बर आथे। चौदहवां भाग म गणेश चतुर्थी अउ खड़ी साज वाले नाचा रात मा होथे। इही भाग म पीतर मानने (मनाने)अउ पटेल घर जंवारा बइठथे। भाग पन्द्रह से बीस तक दशहरा,देवारी अउ मोहंदी मड़ई ला बड़ सुघ्घर छेर - छेरा पुन्नी के तिहार बड़ मजादार लिखे हे।
छेरी के छेरा, छेर बरकनिन छेर छेरा .... ।
माई कोठी के धान ला हेर... हेरा।
जब बड़ देरी हो जथे अउ धान देवइया ह नई दिखे त काहत हे -
अरन बरन कोदो दरन... जभ्भे देबे तभ्भे टरन।
छेर छेरा.....।
हर साल फागुन के पंचमी से अष्टमी तक गिरौदपुरी मा गुरू घासीदास के जन्म स्थली मा मेला भारथे- उपन्यास म भौरा खेलत खेलत एक झन लइका के ध्यान घोसन बबा के गीत म बंट जथे त कथे 'आगी, पानी के बिना जेवन कइसे बनही बबा ? ओ बेटा । सत् में अतेक बड़े ताकत हे, के बिना आगी पानी के जेवन बन जथे।''दूसर संगवारी कथे ''अइसे सत् के धनी कोन हरे बबा? जेहर बिना आगी पानी के जेवन बन जथे'' घोसन बबा सात आठ झन लइका मन खेलत रहिथे तेला बलाथे - '' आव रे बेटा हो। तुम्मन सब जा सत् के धनी महापुरूष घासीदास जी के बारे मा बतावत हंव।''21/22 वां भाग म बसंत ऋतु के खुशबू कवि सम्मेलन म महकत हे। प्रकृति हा सुघ्घर हरियर हरियर, डारा, पाना अउ रंग बिरंगी फूल म लदागे हे। होली तिहार म मनखे हा पगला कस नाचत हे। सबो जाति, के मनखे मन हा होली मिलन दिवस मनाये बर हरिजन पारा म (होली खेलेबर)पहुंचगे हे। उपन्यास म बदरी बिशाल के बसंत गीत -
मात गेहे सरसों के फूल - गंधिरवा मात गे हे रे ....
मात गे हे आमा, अऊ मातगे हे कउहा......
मात गेहे आमा मउर, गंधिरवा मात गेहे रे...
अरसी के फूल माते, गेहूं के झूल माते....
तिवरा के लजा गेहे रे ......
कुहकत के कोयल कारी....
मधुबन फूले जा फुलवारी....
महर महर पूरवाहि मात गेहे रे ......
काला कबे बांच गेहे रे ..... गंधिरवा.....
होली के रंग मा रंगे
उहां ले निकल के वोमन हा हरिजन पारा मा होली खेले ल पहुंचगे। हरिजन मन तिवारी अउ एलिजा ल अपन बीच पाके गजब खुशी मनावत हे। सब कोई उनला इज्ज्त से बइठार के रोटी पीठा खवावत हे। एलिजा के खुशी के ठिकाना नई हे वो ह भारी खुश हे। होली के ग्यारवा दिन धूर तिहार मनाथे। एकर घटना बहादुर कलारिन ह अपन बेटा के बलिदान करके खुद आप पेट म कटारी मार के अपन इहलीला ल समाप्त कर दिस।'' ऐखर किस्सा सरहरगढ़, करही भादर (गुरूर) गांव म शिकार करके खैरागढ़ के राजा हा पहुंचिन अउ इखर आदर सत्कार करिस। बहादुर कलारिन हा राजा के तरफ से गर्भधारण म रिहिस। कलारिन हा सुन्दर बेटा जन्म दिस। फेर कभू राजा हा वापस नइ गिस ऐखर किस्सा हा बड़ सुघ्घर लगथे। आगू कोती रामनवमीं अउ बैसाख तिहार अकती तिहार पुतरा पुतरी के बिहाव सुघ्घर ढंग ल लिखे हे। भाग 27 वां म समारू के भाई जगेसर सेना ल भाग के आय काबर ओहर एकझन अंग्रेज सूबेदार ल मार के आय रहिथे। अठाइसवां भाग म 8 अगस्त 1942 के भारत छोड़ो आन्दोलन ल सुघ्घर लिखे हे। जेमा दुरूग जिला के स्वतंत्रता सेनानी मन के नाम घलो हे ''हमर दुरूग क्षेत्र म आन्दोलन अपन अति चरम सीमा म रिहिस। अगस्त म रामरतन गुप्ता, रामकुमार सिंगरौल,अमरचंद वर्मा बंदी बना लिये गिस। आमसभा करे के कारण नरेन्द्र कटारे,गंगूलाल, बंशीलाल एवं भगबली गिरफ्तार होइस।''
चौतिसवां अउ पैतीसवां भाग म भारत देश 15 अगस्त 1947 को आजाद होइस। गांव -गांव म उत्सव के रूप म मनाइस। अंग्रेज शासन हा भारत देश ला दू कुटका मा बांट दिस, तेखर दुख हा तनमा समागे। हमर राष्ट्रपिता महातमा गांधी के 30 जनवरी 1948 म नाथूराम गोडसे हा गोली मार के हत्या करदिस। उपन्यास म नौजवान साथी मन देश भक्ति गीत गावत हे -
खेलव कूदन नाचव गावव,घूमव जम्मो रात
आजादी के जश्न मनावव, भारत मां के जय बोलाव
कतको लउठी गोली खाके, कतको अपन जान गंवाके
भारत मां के लाज बचाके, नेता होगे महान
रे संगी गांधी होगे महान........
मास्टर राकेश तिवारी अउ एलिजा के प्रेम प्रसंग हा गढ़ागे रिहिस। कुछ दिन के बाद एलिजा लंदन चलदिस। तिवारी मास्टर हा विदा करिस अइसन दुख के बेला हा करूण हो जथे। ''मास्टर ह सुसकत सुसकत सब ला समझाथे - हम सब ल एलिजा ल हंसी खुशी से बिदा करना हे नहीं त एलिजा ल बहुत दुख होही।''ओखर बाद म एलिजा ह छोटे बड़े सब संग गला मिलथे। समारू अउ उर्मिला से मिल के एलिजा भारी रोथे। रही रही के तिवारी जी अपन आंसु ल पोछथे ।'' मास्टर राकेश तिवारी जी मिडिल स्कूल अर्जुनी म रहि के पूरा दुरूग जिला ला प्रथम ला दिस ऐखर सेती राष्ट्रपति पुरूस्कार मिलथे जेखर खुशी म गांव गांव के मुखिया मन हा कार्यक्रम म सरीक होथे । 36/37 वां भाग म भिलाई म लोहा के कारखाना खुलगे। समारू अऊ उर्मिला ह पटेल घर के नौकरी छोड़के कारखाना म भरती होगे। अइसन जम्मों नौकरी वाले मन अपन सगा सोदर ल भिलाई के कारखाना म भरती करवा डरिस कारखाना म दूसर परदेश के मनखे मन हा नौकरी करत हे। घोसन बबा आखिरी म कंठी ठेठवार के किस्सा ल बाँस गीत म सुनाथे। कलमी दइहान मा राजा बिझवार बड़ परतापी राजा रिहिस। ऐखर किस्सा ल सुघ्घर ढंग ल बताये हे। कण्ठी ठेठवार संवरी के बलिदान देथे तब कंठी ठेठवार के परिवार सुख से रहिथे। ततकी बेर माता सेवा के बाजा बाजत रहिथे -
''का पुजवन लेबे बरम देव, का पुजवन लेबे दाई ।''
ततकी बेर कुंवर देवता चढ़थे अऊ फरसा उठाके, संवरी के गला ल धड़ से अलग कर देथे अउ पूरा खून लबर के ठूंठ म चढ़ा देथे। जइसे संवरी के खून बर के ठूंठ ल मिलथे। बर के ठूंठ हरिया जथे। कुछ दिन बाद कंठी ठेठवार अपन घर आ जथे ।''
''दिन बहुरिस'' उपन्यास ल ठेठ छत्तीसगढ़़ी भासा म लिखे गेहे। कोनो जघा म हिन्दी अउ अंग्रेजी शब्द ल परयोग करे हे। भासा सरल सरस गुरतुर शैली म धारा प्रवाह लिखे हे। आम मनखे मन के भासा,लोक संस्कृति,गाथा,रहन सहन,खान पान अउ उखर बोली बचन एकक ठन चित्र हा आंखी म झूलथे। छत्तीसगढ़़ी भासा अउ संस्कृति के गुरतुर बानी ल बुने हे। गांव मा परचलित हवे, बुजा कनटेटरा, रोगहा, सारा शब्द ल घलो गारी के रूप म परयोग म लाये हे। इहां के जम्मों तिज तिहार बढ़ सुघ्घर मनभावन मनाथे लोकगाथा ल संघरा लिखे हे। छत्तीसगढ़़ी व्यंजन ठेठरी, खुरमा कटवा अइरसा, फरा चुकी, बरा, सोहारी, मुठिया रोटी ह लोक संस्कृति के पहचान आवय।
लेखक हा उपन्यास के उद्देश्य उपन्यास तत्व ल अउ देशकाल परिस्थिति ल सामिल करके गंवई गांव के परिवेश ल दिखाये हे। देश प्रेम की भावना,आजादी के लड़ाई म योगदान,अउ आजादी मिलन के बाद छत्तीसगढ़ म बड़ काम करना हे जेखर जिम्मेदारी ल सुरता कराये हे। देश काल परिस्थिति म छुआछूत, भेदभाव अंधविश्वास, बलात्कार, जादू टोना (टोनही)अनपढ़ जइसे समस्या ला उजागर करे हे। हरिजन के दशा ल दिखाय बर बढ़ाचढ़ा कर लिखे हे जइसे उपन्यास म हमन कहां नहाबों ददा। दू महिना होगे हे हमर परवार ल नहाय बिना नहाय त मर जाबो ददा''। बलि प्रथा म नर बलि चढ़ाये के कथा हवय। जेमा देवी देवता म बलि (हिंसा) चढ़ाय के चलागन रिहिस हे। जम्मों मनखे अंधविश्वास के चिखला म चोरो बोरो सनाय हवय। छत्तीसगढ़़ी तिज तिहार ल सुघ्घर गोंदा के माला कस एकेठन सूत म गूंथे हे। दुसर कोती गांव के अनपढ़ मनखे कानून ल हाथ म लेके अपराध जइसन काम ल बिना सोचे समझे घलो कर डरथे। अंग्रेजी राज के पोल पट्टी ह खुल्ला होगे जेन म अन्याय अत्याचार के परचम ह बाढ़त रिहिस। मनखे के दाम ह पानी के मोल होगे रिहिस ।
मो. - 9755140183


c: text/html

text:
""स्कूल खुले महिना भर हो गे हे, लइका हा दिन-रात रेंघ मताथे । तंय का सुनबे, तोर कान म तो पोनी गोंजा गे हे । पेन-कापी लेय बर कहत हे, ले नइ देतेस ।'' देवकी हा अपन नंगरिहा रतनू ला झंझेटिस ।
रतनू हा कथे- ""हित लगा के दू कंवरा बासी ला तो खावन दे भगवान । पेन-कापी भागत थोरे हे । कालिच बांवत उरकिस हे । हाथ म एको पइसा नइ हे । खातू-दवाई घला अभीच लेना हे । निंदाई-कोड़ाई ला तो आन साल जुर मिल के कर डारत रेहेन, फेर पर साल ले तो बन-झार के मारे खेत हा पटा जाथे । एसो कोन जाने का होही । बनिहार लेगे बर झन परे । इही ला कहिथे, दुबबर बर दू असाड़ । करंव ते का करंव, तिंही बता ?''
देवकी से कुछ कहत नइ बनिस । अपन गलती ला संवास के वो हा चुप हो गे । थोरिक देर दुनो झन एक दूसर के रोनहू बानी ला, करलई अकन देखत रहिगे । अइसन में कइसे बनही ? देवकी हा अपन जी ला कड़ा करके कहिथे- ""जउन होना होही तउन होवत रहही, चिंता काबर करथो, हित लगा के बासी तो खा लेव । महूँ अड़ही, जकही-भूतही सरीख बिना गुने, कुछ के कुछ कहि परथों, नराज मत होय करो ।''
रतनू कहिथे- ""काबर नराज होहूँ राजेस के मां । तोला का सुख देवत हंव, कि तोर बर नराज होहंव । फेर का करंव, एक फिकर छुटे नहीं कि दस ठन फिकर आगू ले मुंह फार के खड़े रहिथे । ऐकरे सेती, टांठ भाखा निकल जाथे ।''
गोसंइया के मुंह ले अतेक सुघ्घर मया के गोठ सुनके देवकी के मन गदगद होगे । फेर घर के जुच्छा कोठी के सुरता करके अऊ रतनू के अइलहा मुंहरन-बरन ला देख के ओखर आंसू झरे लगिस । अंच रा के कोर म ढ़रत आंसू ला कलेचुप पोंछ के कहिथे- ""कइसे तुंहर बानी-बरन हा अइलहा-अइलहा दिखथे ? जर-बुखार तो नइ धरे हे ? सूजी-पानी लगवा लेतेव ।''
""दू-चार दिन हो गे राजेस के मां, सुस्ती-सुस्ती कस लागथे । गोड-हाथ घला पिराथे । नांगर-बखिर के दिन म का आदमी ला कहिबे , का बइला भंइसा ला कहिबे । सबके रगड़ा टूट जाथे । हKता-पंद्रा दिन के तो बात रहिथे । फेर तो अरामे अराम हे । तंय फिकर काबर करथस । मोला कुछू नइ होय हे ।'' रतनू अपन गोसाइन ला ढ़ांढ़स बंधाइस ।
देवकी झिच कत-झिच कत लटपट किहिस- ""नांदगांव वाले साहेब बाबू हा काली संझा बेरा फटफटी म आय रिहिस । कहत रिहिस कि भइया अपन खेत ला बो डरिस होही त हमरो खेत ला बो देतिस । हर साल तुंहीच मन तो कमाथो । भइया के रहत ले मंय हा कोनो दूसर ला नइ तियारंव ।''
""तब तंय का कहेस राजेस के मां ।'' रतनू हा टप से पूछिस, जइसे रस्ता च लत बटलोही मिल गिस होय ।
""का कहितेंव, तुमला पूछे बिना । ऐसो भर हो गे हे, तुंहर देह झुकते जावत हे । वइसने बइला मन घला थक गे हे । सब बात सोंच के बOा बंधा गे ।'' कहत-कहत देवकी बोटबिटा गे ।
रतनू कहिथे- ""दू-चार दिन भाड़ा फांदे बिना हाथ कइसे क‚ा होही । आज बुधवार ए । बिरसपत, सुकरार अउ सनि‚र, तीन दिन के भाड़ा कमाय ले राजेस के कापी-किताब के पुरती तो होइच जाही । इतवार दिन नांदगांव के बजार हरे ।''
""नांदगांव घुमे के सउक लगे हे, नइ कहव, गांव के गंउटिया दुकान म तो घला पेन-कापी बेचाथे । उंहे नइ ले लेहव । किताब तो स्कूल डहर ले मिल गे हे ।'' देवकी हा सुझाव दिस ।
रतनू कहिथे- ""बने कथस राजेस के मां ! पाछू साल गंउटिया दुकान म लेय रेहेंव । छपे कीमत ले रूपिया-दूरूपिया कम करके देय रिहिस । पान-बिड़ी के पुरती अउ छोड़ाय रेहेंव । ये तो छोटे दुकान आय । नांदगांव के बड़े दुकान मन म लेय से रूपिया-दू-रूपिया अऊ बच जाही । इही सोंच के नांदगांव जाहूँ कहत हंव । तंय कहिथस घूमे के सउक लगे हे । जब गोठियाबे, उल्टाच गोठियाबे ।''
""जानत हंव, फेर मोर बर का लाबे ?'' कहिके देवकी हा मुंच ले हांस दिस ।
रतनू कहिथे- ""नांदगांव के गोल बजार ला ।''
देवकी हा रतनू कोती कनखही देख के जिबरा दिस । रतनू के हिरदे म घलो मया उमड़ गे । कथे- ""कतको साल हो गे, तोर बर पैरपuी अऊ करधन बनाहूँ कहत-कहत । भगवान के किरपा ले, बने-बने पानी-बादर बरस जाही त एसो अवस्य बनवा देहूँ ।''
x x x
इतवार के दिन रतनू ह बिहिनिया ले नहा धो के, बासी खा के तियार होगे । साय किल के पाछू च Oा पंदरही पहली भरस्ट हो गे रिहिस । मिÍी तीर बनाय बर लेगे रिहिस । टैर-टूब कंद गे हे, कहिके मिÍी हा नइ बनाइस । नवा टैर-टूब बर अढ़ई-तीन सौ रूपिया बताइस, तंहले रतनू के मुंह बंधागे । अब का करे ? बड़े भइया के साइकिल ला मांगे बर सोंचि स, फेर भऊजी के सुभाव देखत वोकर हिम्मत नइ होइस । आखिर म रेंगत जाय के पOा करिस । न उधो के लेना, न माधो के देना । झोला-झांगड़ धर के जइसने घर ले निकले के होइस, राजेस संग पड़गे । रेंध मता दिस । कहे लागिस- ""हम एको घांव नांदगांव देखे नइ हन, हम तोर संग जाबो । हम जाबो, त हमर मन के लेबो । पाछू साल तंय उल्टा-पुल्टा ले देय रेहेस ।''
देवकी के पलोंदी पा के राजेस अउ जिद करे लागिस । आखिर म रतनू ला मानेच बर पडिस ।राजेस के खुसी का का पूछना ?
गांव के सड़क म, जेती देखव, ग‰ा च -ग‰ा । रात मा जोरदार पानी गिरे रहय । ग‰ा मन तरिया कस भरे रहय । चि खला के मारे च प्पल फदक-फदक जाय । खिसिया के रतनू हा दुनो झन के च प्पल मन ला हाथ म धर लिस । राजेस के भाग खुलगे । रतनू हा सुखिा-सुखिा देख के रेंगय , त राजेस हा डबरा के पानी म च भक-च भक रेंगय । कभू-कभू त खेले बर रम जाय ।
सड़क के दूनो बाजू जतिक दुरिहा ले देखव, खेतेच -खेत दिखत रहय । कतको खेत जोता-बोंवा गे रहय । कतको म अभी घला नांगर च लत रहय । कतको खेत के धान पिकियात रहय । रतनू के मन खेत-खार म लगे रहय । राजेस के सुरता आ गे । पाछू लहुट के देखिस, राजेस पानी खेले म भुलाय रहय । रतनू खिसियाइस- ""झपकिन आ, खेलत मत रह । पानी बादर के दिन ।'' राजेस दउड के आइस ।
बड़ मुस्किल से बड़े सड़क म पहुंचि न । बड़े सड़क गजब ऊँचा, अबबड़ चाकर, डामर के पOा बनल, चि Oन चांदर रहय । रतनू हा पाई के डबरा के पानी म गोड धो के, अपन च प्पल ला पहिन लिस । राजेस घला वइसनेच करिस । अब दूनो बाप-बेटा डामर सड़क के डेरी बाजू कोरेकोर रेंगे लागिन । सड़क हा मोटर-गाड़ी के मारे दमदमात रहय । किसम-किसम के बस, टरक, कार, फटफटी पूछी चाबे-चाबे कभू एती ले भरर् के आय , कभू वोती ले । पें&&... करत एक ठन गजब सुंदर अकन कार सांय ले उंखर बाजू ले निकल गे । राजेस वोकर नकल उतारिस- ""पीं&&& ।'' तभे आगू डहर ले एक ठन अबबड़ लाम के टरक आवत रहय । वोमा बड़ भारी मसीन जोराय रहय । प‚ासो ठन च Oा लगे रहय । कनखजूर जइसे टरक ला देख के राजेस हा च कित खा गे । वोकर च Oा मन ला गिने लागिस- एक, दू, तीन, चार.................प‚ीस । आंखी च कमका गे । गिनती घला भुला गे । कन्झा के अपन बाप ला पूछे लगिस- ""बाबू-बाबू, येखर के ठन च Oा हे ?''
रतनू हा लइका के हाथ ला च मच मा के धरे रहय । अपन डहर खिंचि स । किहिस- ""सड़क ला देख के च ल । च Oा गिने में झन भुला ।''
राजेस हा फेर पूछिस- ""येमा का मसीन जोराय हे बाबू ?''
""कोनो कोती कारखाना बनत होही । वोकरे होही । विहिचे जावत हो ही ।''
राजेस के मन नइ मानिस । टरक गुजर गे रहय । दुरिहात टरक ला लहुट-लहुट के देखे लागिस । वोतका म एक ठन बस, पें ....... करत आइस अउ सांय ले आगू निकल गे ।
राजेस कहिथे- ""बाबू, बाबू थकासी लग गे, मोटर म च ढ़ के जाबो ।''
रतनू कहिथे- ""टिकिट बर पइसा नइ हे बेटा ।''
""बिन पइसा के नइ च ढ़ाय ?'' ""तोर अजा बबा नोहे ।'' ""तंय तो पइसा धरे हस''
""बस वाले बर नइ धरे हंव । तोर पेन-कापी लेय बर धरे हंव । वोखर ले बांच ही तेखर खाई खजानी खाबो । बस वाले ला काबर देबो ।''
किसम-किसम के मोटर गाड़ी देख के राजेस के मति च कराय रहय । थोरिक देर गुनिस । दिमाग नइ पुरिस, तब अपन बाबू ला पूछिस- ""बाबू-बाबू ये मोटर मन काकर होही ?''
रतनू कहिथे- ""बड़े-बड़े आदमी मन के आय ।''
""हमरो मन ले बड़े ?''
""हाव ।''
अच रज म अपन दुनो हाथ ला ऊपर उचा के राजेस हा कहिथे- ""अतेक बड़े ?''
रतनू - ""भोकवा, वइसन बड़े नहीं । बड़े आदमी माने खूब अकन रूपिय -पइसा वाले आदमी । समझे । हमन तो गरीब आवन ।''
राजेस अपन दुनो हाथ ला आगू कोती लमा के नापे कस करके कहिथे- ""अतिक रूपिया ?''
रतनू - ""वोकर ले कतको जादा ।''
राजेस - ""अतेक पइसा ओ मन कहां ले पाथे ?''
रतनू - ""भगवान हा देथे ।''
राजेस - "" भगवान हमन ल काबर नइ देय ?''
रतनू कहिथे - ""अपन-अपन करम-कमई तो आय बेटा ।''
राजेस- ""तंहू तो अबड़ कमाथस, रात दिन कमाथस, तब ले भगवान हमन ला बस च ढ़े बर घला पइसा नइ देय ?''
रतनू राजेस के बात सुन के अकबका गे । कुछू जवाब देतिस, वोतका म असोक गुरूजी ऊंखर आगू म फटफटी ला धम ले रोक के खड़े हो गे । रतनू झकनका के कहिथे- ""राम-राम गुरूजी ।''
असोक गुरूजी- ""राम-राम कका, दूनो बाप-बेटा कहां जावत हो जी ? नांदगांव जावत हव का ?''
रतनू- ""हव गुरूजी, साइकिल पंच र पड़े हे, रेंगत जावत हन जी ।''
असोक गुरूजी- ""रेंगत-रेंगत लइका हा लथर गे हाबे, आवव, मोर संग बइठ जावव ।''
रतनू- ""आप मन ला तकलीफ होही गुरूजी ।''
असोक गुरूजी- ""का के तकलीफ होही ?''
रतनू - ""उपरहा पइसा नइ हे गुरूजी । पिटरोल खरचा कहां ले देहूं आप मन ला ।''
असोक गुरूजी- ""कका, तोला गारी खाय बर भाय हे का ? अरे ये पइसा के बात कहां ले आ गे । हमला अतेक बिरान काबर समझत हाबस । अरे हम लोटा धर के अवइया अउ चार साल म बिल्डिंग टेकइया नो हन । तुंहर-हमर, कइ पुरखा के नेरवा इही गांव के माटी म गड़े हे ।''
रतनू कहिथे- ""दूध के जरइया, मही ला घलो फूंक-फूंक के पीथे बेटा । एक घांव सेठ टुरा संग अइसने सोंच के बइठ गे रेहेंव । च उक म उतार दिस, अउ बीस रूपिया ले लिस । च ना-च बेना बर बंचा के रखे रेहेंव । लइका के मुंह म पेरा गोंजा गे बेटा । विही पाय के कहि परेंव ।''
असोक गुरूजी- ""सही बात आय कका । हमर मन के मुंह म पेरा गोंजही, तभे तो ऊंखर मन के बिल्डिंग खड़े होही ।''
x x x
दुनो बाप-बेटा गुरूजी के फटफटी म बइठ के नांदगांव पहुंच गिन । राजेस कभू फटफटी नइ च ढ़े रहय , च ढ़ के खुस होगे । उतरत समय असोक गुरूजी हा कहिथे- ""आफिस जावत हंव, दू बजत ले मोर काम हो जाही । इंही कर अगोरा कर लेहू । आय हवन, वइसने च ल देबो । राजेस पढ़ई म गजब होसियार हे, ओकर मन पसंद के पेन-कापी ले देबे ।''
बेटा के प्रसंशा सुन के रतनू के छाती गज भर च ौड़ा होगे ।
राजेस के अंगठी धरे-धरे रतनू हा किताब के बड़े दुकान कोती जावत रहय । राजेस के धियान सड़क के दूनो बाजू सजे-धजे किसम-किसम के दुकान अउ तिमंजिला-च ौमंजिला बड़े-बड़े बिल्डिंग मन कोती रहय । वो हा सोच त रहय कि अतेक ऊंच -ऊंच मकान ला कइसे बनाय होही, इंहा रहवइया मन कइसन होत होही ? राजकुमारी के कहानी के सुरता आ गे कि कइसे वो हा सतखंडा महल के झरोखा ले राजकुमार ला देखत रहय । वोतका बेरा एक झन सेठाइन टुरी एक ठन बिल्डिंग के खिड़की ले झांकत रहय । राजेस अपन बाबू ला पूछथे- ""बाबू-बाबू वो झांकत हे तउने हा राजकुमारी आय का ?''
रतनू- ""कोन राजकुमारी ?''
राजेस- ""काली रात म कहानी सुनात रेहेस तउने राजकुमारी ।''
रतनू सोंच म पड़गे । कहिथे- ""अब कहां के राजा अउ राजकुमारी । फेर आज कल के राजा अउ राजकुमारी इही मन तो आय बेटा ।''
राजेस- ""सेठ मन कइसन होथे ?''
रतनू- ""वो दुकान म बइठ के पइसा गिनत हे तउन ला देख ले । उही मन सेठ आय ।''
राजेस- ""हमू मन अइसने घर काबर नइ बनान ?''
रतनू- ""पइसा वाले मन बनाथे । हमन कहां ले बना सकबो ।''
राजेस- ""सेठ मन तीर बहुत पइसा होथे का ?''
रतनू- ""हव ।''
राजेस- ""तब हमू सेठ बनबो ।''
रतनू राजेस के सवाल पुछई म थरार् गे रहय । वोला कुछू कहत नइ बनिस । रोसिया के कथे- ""तोला सेठ बनाय बर नइ पढ़ावत-लिखावत हंव । ये सब तो गरीब-किसान के खून चुसइया होथे । तोला खून चुहकइया नइ बनना हे । तंय तो बड़े साहब बनके खून चुहकइया मन के काल बनबे । समझे ?''
भूख के मारे राजेस के पेट अइठत रहय । बाप के गोठ वोला समझ नइ आइस । हलवाई लाइन से गुजरत रहय । दुकान मन म किसम-किसम के मिठाई सजे रहय । भxी मन म बड़े-बड़े कड़ाही च ढ़े रहय । कहीं समोसा-कच ौरी, त कहीं जलेबी-इमरती चुरत रहय । तेल अउ मसाला के सुगंध म राजेस के भूख अउ बाढ़गे । मंुह पनछिया गे । मुंह के पानी गुटकत कहिथे- ""बाबू-बाबू अबड़ भूख लागत हे । पियास घलो लागत हे ।''
रतनू घलो पियास मरत रहय । लइका के दसा देख के वोला रोना आगे, फेर मन मसोस के कहिथे- ""थोरिक दम धर बेटा, तोर पेन-कापी ले बाचे पइसा के मन भर मिठाई खाबो । तोर मां बर घला लेगबो । फेर पहली किताब दुकान च ल ।''
दूनो बाप-बेटा, बड़े दुकान म गिन । दुकान के नाम अतराब म परसिद्ध रहय । गांव-गंवइ के छोटे-छोटे दुकान दार मन इहें ले थोक भाव म खरीद के लेगथे । राजेस हा अपन मन माफिक पेन-कापी अउ किताब छाटिस । सबो के कीमत जोड़ के सेठ ह बताइस । सुनके रतनू बक खा गे । अकबकाय कस हो गे । बड़ मुस्किल म मुंह उलिस । कहिथे- ""अबड़ मंहगा लगायेस सेठ जी ।''
सेठ- ""ए साल मंहगाई बाढ़ गे हे कका । सब म कीमत छपे हे । बने देख ले, जोड़ ले, तब पइसा दे ।''
रतनू- ""देख डरेंव सेठ जी, ये मन म कीमत छपे हे तउन ब्रह्मा के लेख नो हे, थोरिक तो कम करके जोड़ ।''
सेठ- ""एक पइसा कम नइ हो सकय । लेना हे त ले, नइ तो आगू बढ़ । इंहा मोल-भाव नइ च लय ।''
रतनू- ""कइसे नइ हो सकही सेठ जी, हमर गांव के छोटे-छोटे दुकानदार मन सब म अठÛी रूपय कम करके बेच थे । तंय तो बड़े दुकानदार आवस । इंहा दू पइसा अऊ सस्ता मिलत होही कहिके हम गांव ले तोर तीर आय हन । इंहा आके तो उल्टा होगे भई ।''
रतनू के बात सुनके सेठ कनझा गे । बाजू म दूसर सेठ बइठे रहय तऊन ला कहिथे- ""सुन रहे हो न सेठ जी, गांव के साले जितने छत्तीसगढ़िया दुकानदार हैं, सब लोगों ने रेट खराब कर दिये हैं । हम तो परेशान हो गये हैं ।'' फेर रतनू डहर देख के कहिथे- ""अरे लेना हे त ले, नइ ते जा तोर गांव म जा के ले लेबे । वो मन तुंहर सगा होही, तेकर सेती दे देवत होही । समझे ।''
रतनू- ""समझ गेव, बने कहत हस तंय सेठ जी, विही मन हमर सगा आय । विही मन हमर छत्तीसगढ़िया भाई आय । तुमन हमर कोन लगथो जी ? तुमन तो इंहा बेपार करे बर आय हव । हमर सगा बने बर, छत्तीसगढ़िया बने बर थोड़े आय हवव । समान बिकत ले, मुठा म पइसा आवत ले हम तुंहर कका-बबा आवन । पाछू तुंहर बर हम साला छत्तीसगढ़िया बन जाथन । साला देहाती बन जाथन ।''
रतनू एक हाथ म झोला अउ दूसर हाथ म राजेस के अंगठी ल धरे सड़क म आ गे । राजेस के मुंह ला देखथे, भूख-पियास के मारे अइला गे रहय । खुद वोला भी भूख लागत रहय । थैली म हाथ डारके देखथे , दू-चार ठन सिOा के अलावा कुछ नइ रहय । च उक म चाय -ठेला वाले तिर रूकिस, चाय के भाव-पूछिस । चाय के पूरती पइसा बचे रहय । दूनो बाप-बेटा पानी अउ चाय पी के अपन पियास बुझाइन । हलवाई दुकान के आगू इमरती, जलेबी, समोसा, कचोरी के सुगंध से अभी घला हवा हा महर-महर करत रहय । फेर ये सुगंध न तो रतनू ला जनाइस न राजेस ला ।
व्याख्याता, शास. उच्चतर माध्यमिक शाला, कन्हारपुरी , राजनांदगांव ( छत्तीसगढ़ )
storybykuber.blogspot.com

robotstxt: allowed

filter: keep


text:
1사람이 보냈거나 사람을 통해서 사도가 된 것이 아니라 예수 그리스도와 그분을 죽은 사람들 가운데서 다시 살리신 하나님 아버지를 통해서 사도가 된 나 바울과
2그리고 나와 함께 있는 모든 형제들이 갈라디아 여러 교회들에게
3우리 하나님 아버지와 주 예수 그리스도의 은혜와 평안이 함께하기를 기도합니다.
4그리스도께서는 우리 하나님 아버지의 뜻을 따라 우리를 이 악한 세상에서 구원하시려고 우리 죄를 위해 자기를 바치셨습니다.
5하나님 아버지께 길이길이 영광이 있기를 바랍니다. 아멘.
다른 복음은 없다
6여러분이 그리스도의 은혜로 여러분을 부르신 하나님을 그처럼 쉽게 저버리고 다른 1:6 또는 ‘기쁜 소식’복음을 따르다니 정말 놀라지 않을 수 없습니다.
7사실 다른 복음이란 있을 수가 없습니다. 다만 어떤 사람들이 여러분을 혼란 가운데 빠뜨리고 그리스도의 복음을 변질시키려는 것에 지나지 않습니다.
8우리뿐만 아니라 하늘에서 온 천사라도 우리가 여러분에게 전한 기쁜 소식 외에 다른 것을 전한다면 저주를 받을 것입니다.
9우리가 전에 말한 대로 내가 다시 말하지만 누구든지 여러분이 이미 받은 기쁜 소식 외에 다른 것을 전하면 저주를 받을 것입니다.
10내가 지금 사람에게 잘 보이려고 하는 줄 아십니까? 아닙니다. 내가 원하는 것은 하나님의 인정을 받는 일입니다. 내가 이제 와서 사람을 기쁘게 하겠습니까? 내가 아직도 사람을 기쁘게 하려고 한다면 나는 그리스도의 종이 아닙니다.
11형제 여러분, 내가 여러분에게 알게 합니다만 내가 전한 기쁜 소식은 사람이 만들어낸 것이 아닙니다.
12이 기쁜 소식은 내가 사람에게서 받았거나 배운 것이 아니라 예수 그리스도의 계시로 받은 것입니다.
13내가 전에 유대교에 있을 때 한 일들을 여러분은 들어서 알 것입니다. 그때 나는 하나님의 교회를 몹시 박해하였고 아예 교회를 없애 버리려고까지 했습니다.
14나는 같은 나이 또래의 그 어떤 유대인들보다 유대교를 신봉하는 데 앞장섰으며 조상들의 전통을 지키는 데도 누구 못지않게 열심이었습니다.
15-16그러나 내가 태어나기도 전에 나를 택하시고 은혜로 나를 부르신 하나님이 자기 아들을 나에게 나타내어 이방인들에게 그분에 대한 기쁜 소식을 전하게 하시기를 기뻐하셨을 때 나는 1:15-16 원문에는 ‘혈육’사람과 의논하지 않았으며
17나보다 먼저 사도가 된 사람들을 만나려고 예루살렘으로 가지도 않았고 곧바로 아라비아로 갔다가 다시 다마스커스로 돌아왔습니다.
18그 후 나는 3년 만에 베드로를 만나러 예루살렘으로 가서 15일 동안 그와 함께 지냈습니다.
19나는 거기서 주님의 형제 야고보 외에는 다른 사도를 만나지 못했습니다.
20내가 지금 쓰고 있는 이것이 거짓말이 아니라는 것을 나는 하나님 앞에서 여러분에게 확실히 말할 수 있습니다.
21그 후에 나는 시리아와 길리기아 지방으로 갔습니다.
22그때까지만 해도 유대에 있는 교회들은 내 얼굴을 몰랐습니다.
23그들은 전에 자기들을 괴롭히던 사람이 지금은 박해하던 그 믿음을 전한다는 말만 듣고
24나 때문에 하나님께 영광을 돌렸습니다.
1-2में, पौलुस प्रेरित अऊ ओ जम्मो भाई जऊन मन मोर संग हवंय, हमर जम्मो कोति ले गलातिया के कलीसियामन ला ए चिट्ठी लिखत हवंव।
मेंह मनखेमन कोति ले या मनखे के दुवारा पठोय नइं गे हवंव, पर मेंह यीसू मसीह अऊ परमेसर ददा के दुवारा पठोय गे हवंव, जऊन ह यीसू मसीह ला मरे म ले जियाईस।
3परमेसर हमर ददा अऊ परभू यीसू मसीह कोति ले तुमन ला अनुग्रह अऊ सांति मिलय। 4एहीच परभू यीसू ह अपन-आप ला हमर पाप खातिर दे दीस ताकि ओह हमर परमेसर अऊ ददा के ईछा के मुताबिक हमन ला ए जुग के पापी संसार ले बचावय। 5परमेसर के महिमा जुग-जुग होवत रहय। आमीन।
अऊ कोनो आने सुघर संदेस नइं ए
6मोला अचरज होवत हवय कि जऊन ह तुमन ला मसीह के अनुग्रह के दुवारा बलाईस, ओला तुमन अतेक जल्दी छोंड़ देवत हव, अऊ आने किसम के सुघर संदेस कोति जावत हवव। 7असल म, अऊ आने किसम के सुघर संदेस हवय ही नइं। पर कुछू मनखेमन तुम्हर बीच म गड़बड़ी करत हवंय अऊ ओमन तुमन ला मसीह के सुघर संदेस ले हटाय के कोसिस करत हवंय। 8पर कहूं हमन या स्वरग ले कोनो दूत घलो ओ सुघर संदेस ला छोंड़, जऊन ला हमन तुमन ला सुनाय हवन, कोनो आने किसम के सुघर संदेस सुनाथे, त ओह परमेसर के दुवारा सदाकाल के दंड पावय। 9जइसने कि हमन पहिले बताय हवन, ओ बात ला, मेंह फेर कहत हंव: जऊन सुघर संदेस ला तुमन गरहन करे हवव ओला छोंड़, यदि कोनो अऊ आने किसम के सुघर संदेस के परचार करथे, त ओह परमेसर के दुवारा सदाकाल के दंड पावय।
10का मेंह अब मनखे के मन ला जीते के कोसिस करत हवंव या फेर परमेसर के? या का मेंह मनखेमन ला खुस करे के कोसिस करत हवंव? यदि मेंह अभी तक ले मनखेमन ला खुस करे के कोसिस करत रहितेंव, त मेंह मसीह के सेवक नइं होतेंव।
पौलुस ला परमेसर ह चुनिस
11हे भाईमन हो, मेंह चाहथंव कि तुमन जानव कि जऊन सुघर संदेस के परचार मेंह करेंव, ओह मनखे के बनाय नो हय। 12एह मोला कोनो मनखे ले नइं मिलिस अऊ न ही मोला एह सिखोय गीस, पर यीसू मसीह खुद एला मोर ऊपर परगट करिस। 13यहूदी मत म मोर जऊन पहिली के जिनगी रिहिस, ओकर बारे म तुमन सुन डारे हवव; मेंह कइसने परमेसर के कलीसिया ऊपर घोर अतियाचार करत रहेंव अऊ ओला नास करे के कोसिस करत रहेंव। 14यहूदी मत म, मेंह अपन उमर के कतको यहूदीमन ले बहुंते आघू रहेंव अऊ मोर पुरखामन के रीति-रिवाज बर मेंह बहुंते समर्पित रहेंव। 15पर जब परमेसर, जऊन ह मोला मोर दाई के पेट ले ही चुन ले रिहिस अऊ अपन अनुग्रह के दुवारा मोला बलाईस, 16ओला ए बने लगिस कि ओह अपन बेटा ला मोर ऊपर परगट करय, ताकि मेंह ओकर परचार आनजातमन के बीच म करंव। एकर बर, मेंह न तो कोनो मनखे ले सलाह लेंव, 17अऊ न ही में यरूसलेम म ओमन करा गेंव, जऊन मन मोर ले पहिले प्रेरित रिहिन, पर मेंह तुरते अरब देस चले गेंव अऊ बाद म दमिस्क सहर लहुंटके आएंव।
18तब तीन साल के बाद, मेंह पतरस ले मिले बर यरूसलेम सहर गेंव अऊ ओकर संग पन्द्रह दिन तक रहेंव। 19पर उहां मेंह परभू के भाई याकूब ला छोंड़ अऊ कोनो प्रेरित ला नइं देखेंव। 20मेंह परमेसर के आघू म तुमन ला भरोसा दिलाके कहथंव कि जऊन कुछू मेंह तुमन ला लिखत हवंव, ओह कोनो लबारी गोठ नो हय। 21बाद म, मेंह सीरिया अऊ किलिकिया देसमन म गेंव। 22यहूदिया प्रदेस के कलीसिया के मनखे जऊन मन मसीह म हवंय, मोला नइं देखे रिहिन। 23ओमन सिरिप ए सुने रिहिन: “जऊन मनखे ह हमर ऊपर पहिले अतियाचार करत रिहिस, अब ओह ओहीच बिसवास के परचार करत हवय, जऊन ला ओह एक बार नास करे के कोसिस करत रिहिस।” 24अऊ मोर कारन ले, ओमन परमेसर के महिमा करिन।


text:
बिहाव भोज के पटंतर
(लूका 14:15-24)
1यीसू ह फेर ओमन ले पटंतर म गोठियाय लगिस। ओह कहिस, 2“स्वरग के राज ह एक राजा के सहीं अय, जऊन ह अपन बेटा के बिहाव म एक जेवनार करिस। 3ओह अपन सेवकमन ला पठोईस कि ओमन नेवताहारीमन ला बिहाव-भोज बर बलाके लानंय, पर नेवताहारीमन आय बर नइं चाहिन।
4तब ओह कुछू अऊ सेवकमन ला ए कहिके पठोईस, ‘नेवताहारीमन ला कहव कि मेंह भोज तियार कर चुके हवंव। मोर बइला अऊ मोटहा-मोटहा पसु मन मारे गे हवंय, अऊ जम्मो चीज ह तियार हवय। बिहाव के भोज म आवव।’
5पर नेवताहारीमन राजा के नेवता ला धियान नइं दीन अऊ एती-ओती चल दीन – कोनो अपन खेत ला, त कोनो अपन धन्धा म। 6बाकि बचे नेवताहारीमन राजा के सेवकमन ला पकड़िन अऊ ओमन के संग गलत बरताव करिन अऊ ओमन ला मार डारिन। 7राज ह बहुंत गुस्सा करिस। ओह अपन सेना ला पठोईस अऊ ओ हतियारामन ला नास कर दीस अऊ ओमन के सहर ला जरा दीस।
8तब राजा ह अपन सेवकमन ला कहिस, ‘बिहाव भोज तो तियार हवय, पर नेवताहारीमन एकर लइक नो हंय। 9एकरसेति गली के चऊक म जावव अऊ तुमन ला जऊन मन घलो मिलथें, ओ जम्मो ला भोज के नेवता देवव।’ 10ओ सेवकमन गली म गीन अऊ ओमन ला बने या खराप जऊन ह घलो मिलिस, ओ जम्मो ला संकेल के ले आईन अऊ बिहाव के मड़वा ह पहुनामन ले भर गीस।
11पर जब राजा ह पहुनामन ला देखे बर भीतर आईस, त ओह उहां एक मनखे ला देखिस, जऊन ह बिहाव के पोसाक नइं पहिरे रहय। 12राजा ह ओकर ले पुछिस, ‘संगी, बिहाव के पोसाक पहिरे बिगर तेंह इहां कइसने आ गे।’ ओ मनखे ह कुछू कहे नइं सकिस।
13तब राजा ह सेवकमन ला कहिस, ‘एकर हांथ-गोड़ ला बांधव अऊ एला बाहिर अंधियार म फटिक दव, जिहां एह रोही अऊ अपन दांत पीसही।’
14काबरकि बलाय गय मनखे तो बहुंत हवंय, पर चुने गय मनखेमन थोरकन हवंय।”
रोमी महाराज ला लगान देवई
(मरकुस 12:13-17; लूका 20:20-26)
15तब फरीसीमन बाहिर जाके योजना बनाईन कि ओमन कइसने यीसू ला ओकरेच गोठ म फंसावंय। 16ओमन अपन चेलामन ला हेरोदीमन के संग यीसू करा ए पुछे बर पठोईन, “हे गुरू, हमन जानथन कि तेंह सच्चा अस अऊ तेंह सच्चई के संग परमेसर के रसता के सिकछा देथस। तेंह मनखेमन के बहकावा म नइं आवस, काबरकि तेंह मनखे के मुहूं देखके नइं गोठियावस। 17त हमन ला बता, तोर का बिचार हवय? रोमी महाराजा ला लगान देवई ठीक अय या नइं?”
18ओमन के दुस्टता ला जानके यीसू ह कहिस, “हे ढोंगी मनखेमन हो! तुमन काबर मोला फंसाय के कोसिस करत हव? 19मोला ओ सिक्का ला देखावव, जेकर उपयोग तुमन लगान पटाय बर करथव।” ओमन ओकर करा एक सिक्का लानिन। 20यीसू ह ओमन ले पुछिस, “एह काकर फोटो अऊ काकर नांव अय?”
21ओमन कहिन, “रोमी महाराजा के।” तब यीसू ह ओमन ला कहिस, “जऊन ह रोमी महाराजा के अय, ओला रोमी महाराजा ला देवव अऊ जऊन ह परमेसर के अय, ओला परमेसर ला देवव।”
22एला सुनके, ओमन अचम्भो म पड़ गीन अऊ यीसू ला छोंड़के चल दीन।
पुनरजीवन अऊ सादी-बिहाव
(मरकुस 12:18-27; लूका 20:27-40)
23ओहीच दिन सदूकीमन यीसू करा आईन, जऊन मन ए कहिथंय कि मरे के बाद मनखे ह फेर नइं जी उठय। ओमन यीसू ले एक सवाल पुछिन, 24“हे गुरू, मूसा ह कहे हवय कि यदि कोनो मनखे ह बिगर संतान के मर जावय, त ओकर भाई ह ओ बिधवा ले बिहाव करय अऊ अपन भाई खातिर संतान पैदा करय22:24 ब्यवस्था 25:5-6। 25हमर बीच म सात झन भाई रिहिन। पहिला ह बिहाव करिस, पर ओह बिगर संतान के मर गीस अऊ अपन घरवाली ला अपन भाई बर छोंड़ गीस। 26दूसरा अऊ तीसरा भाई ले लेके जम्मो सातों भाई के संग अइसनेच होईस। सातों के सातों भाई मर गीन। 27आखिरी म, ओ माईलोगन घलो मर गीस। 28तब मरे म ले जी उठे के बाद, ओह ओ सातों भाई म के काकर घरवाली होही? काबरकि ओ सातों झन ओकर ले बिहाव करे रिहिन।”
29यीसू ह ओमन ला जबाब दीस, “तुमन गलत समझत हव, काबरकि तुमन परमेसर के बचन या परमेसर के सामरथ ला नइं जानत हव। 30मरे म ले जी उठे के बाद, मनखेमन न तो बिहाव करहीं अऊ न ही ओमन ला बिहाव म दिये जाही। ओमन स्वरग म स्वरगदूतमन सहीं होहीं। 31मरे म ले जी उठे के बारे म परमेसर ह तुमन ला का कहे हवय – का तुमन नइं पढ़े हवव: 32‘मेंह अब्राहम के परमेसर, इसहाक के परमेसर अऊ याकूब के परमेसर अंव।’ ओह मरे मन के नइं, पर जीयत मन के परमेसर अय।”
33एला सुनके, भीड़ के मनखेमन यीसू के उपदेस ले चकित होईन।
सबले बड़े हुकूम
(मरकुस 12:28-34; लूका 10:25-28)
34जब फरीसीमन सुनिन कि यीसू ह सदूकीमन के मुहूं बंद कर दे हवय, त ओमन ह जुरिन। 35ओम ले एक झन, जऊन ह एक वकील रिहिस, यीसू ला परखे बर ए सवाल करिस, 36“हे गुरू, मूसा के कानून के मुताबिक सबले बड़े हुकूम कते ह अय?”
37यीसू ह ओला कहिस, “ ‘तेंह अपन परभू परमेसर ला अपन जम्मो हिरदय, अपन जम्मो परान अऊ अपन पूरा मन सहित मया कर।’22:37 ब्यवस्था 6:5 38एह पहिली अऊ सबले बड़े हुकूम अय। 39अऊ दूसरा हुकूम ए किसम ले अय, ‘तेंह अपन पड़ोसी ले अपन सहीं मया कर।’22:39 लैब्यवस्था 19:18 40ए दूनों हुकूम जम्मो कानून अऊ अगमजानीमन के सिकछा के सार अंय।”
मसीह ह काकर बेटा अय?
(मरकुस 12:35-37; लूका 20:41-44)
41जब फरीसीमन उहां जुरे रिहिन, त यीसू ह ओमन ले पुछिस, 42“मसीह के बारे म, तुमन का सोचथव? ओह काकर बेटा अय?”
ओमन कहिन, “दाऊद के बेटा!”
43यीसू ह ओमन ला कहिस, “त फेर दाऊद ह पबितर आतमा म होके ओला ‘परभू’ काबर कहिथे? दाऊद ह कहिथे, 44‘परभू ह मोर परभू ले कहिस: मोर जेवनी हांथ अंग बईठ, जब तक कि मेंह तोर बईरीमन ला तोर गोड़ खाल्हे नइं कर देवंव।’ 45जब दाऊद ह ओला ‘परभू’ कहिथे, त फेर ओह दाऊद के बेटा कइसने हो सकथे?” 46कोनो ओला कुछू जबाब नइं दे सकिन, अऊ ओ दिन ले, कोनो ओकर ले अऊ कुछू सवाल पुछे के हिम्मत नइं करिन।


text:
इस अंक के रचनाकार
.
सोमवार, 31 अगस्त 2015
छत्तीसगढ़ के सरूप
डॉ.चितरंजन कर
छत्तीसगढ़ी छत्तीसगढ़ के डेढ़ करोड़ लोगन के मातृभासा, संपर्क भासा, ये अउ तीर - तखार के उड़ीसा, महाराष्ट्र, मध्यप्रदेश,अउ झारखण्ड के इलाका मन म तइहा ले रहत आत छत्तीसगढ़िया मन के भासा ए। छत्तीसगढ़ी के संगे - संग हमर राज म हलबी, गोंडी, कुउख, दोर्ली, परजी, भतरी, उड़िया, मराठी भासा मन के बोलइया मन घलो हवै। जउन मन छत्तीसगढ़ी के बेवहार करथें।
छत्तीसगढ़ ह हिन्दी भाषी प्रदेश मन के सूची म क बरग म आथे। मतलब ये हे कि छत्तीसगढ़ी अउ हिन्दी हमर राज म सहोदरा बहिनी सही रथें। छत्तीसगढ़ी हो कि कउनो भासा होए, ओ ह तभे बढ़े सकही, जब ओ ह आने भासा मन के संग म संवाद करही। दू या तीन भासा के सम्पर्क म आदान- परदान होबेच करही अउ सब्द मन एती ले ओती जाबेच करही। फेर बियाकरन ह ओकर ले परभावित नइ होवै।
छत्तीसगढ़ी म हिन्दी, संस्कृत अरबी, फारसी, अंगरेजी, उड़िया, मराठी अउ कउन - कउन भासा मन के सब्द मन आके रच बस गिन हें। फेर ओमन अब छत्तीसगढ़ी के हो गिन हें।
असल म सब्द मन के जाति, बरग, इलाका धरम अब्बड़ उदार रथे। जेकर कारन ओ मन सुछिंद एती - ओती जात - आत रथें। असली लोकतंत्र भासा म नजर आथे। तभे ओ ह जनसाधारण के पूंजी होथे। तुलसी बबा ह अपन रामचरितमानस म सिरिफ अवधि के सब्द मन के परयोग नइ करे हें, बलकिन अरबी, फारसी, अउ संस्कृत के सब्द मन ल सइघो या अपन भासा के मुताबिक रेंदा मार के अपनाए हें। तभे तो आज रामचरितमानस ह अतका लोकप्रिय होइस अउ कतकोन आने भासा मन म ओकर अनुवाद होइस। अंगरेजी म हमर भासा के हजारों सब्द जस के तस ले लिए गे हे। इही कारन ए कि ओ ह दिन दुनिया म बगर गे हे। भासा ह एक नदी समान हे। ओ ह सुछिंद बोहाथे, तभे ओकर पानी ह निरमल रथे। ओ ल बियाकरन ह बांधे नहिं ओकर बरनन करते, ओकर बेवस्था ह सब्द मन ले बिगाड़े नहिं। भासा के सरूप तब बिगड़थे, जब ओकर बियाकरन ह परभावित होथे। बियाकरन का ओ ह सब्द मन के संरचना अउ वाक्य के संरचना के बेवस्था ए जेन म पुरुषवाचक सर्वनाम, क्रिया अउ अव्यय क्रिया विशेषण समुच्चय बोधक, संबंध बोधक, विस्मयादि बोधकद्ध मन असली होथें। ए मन के सेती भासा ह आने भासा ले अलग साबित होथे, जइसे मैं डॉक्टर करा गे रहैं। कहे म हमर भासा के बियाकरन ह परभावित नइ होए डॉक्टर सब्द अंगरेजी के ए । लेकिन जब मैं के जगह म आई या अहम् कहें जाए या गे रहैं के जगह म हेव गान कहे जाए तब ओ ह छत्तीसगढ़ी नइ रहे सकै।
छत्तीसगढ़ी म आने भासा के अनेक परकार के सब्द लिए गे हे। ये म व्यक्तिवाचक संज्ञा अउ पारिभाषिक सब्द मन ल हमन जस के तस लेथन, जइसे मंत्री, प्रशासन, राष्ट्रपति, राज्यपाल राष्ट्रसंघ, विश्वहिन्दी परिषद आदि। व्यक्तिवाचक नाम मन ल जस के तस लिखे जाथे। भले ही ओकर उच्चारन हमन अपन अनुसार करथन। जइसे सुरेश ल छत्तीसगढ़ी म सुरेस बोले - पढ़े जाथे, शंकर ल संकर ए क्षमानिधि ल छिमानिधि ए कुरुक्षेत्र ल कुरुच्छेत्र आदि। काबर कि लिखना अउ बोलना अलग - अलग बेवस्था ए। दुनिया म जतका भासा हें, ओ मन के कमोवेश इही हाल ए। हमन जइसे बोलथन, ओइसे न तो लिखन अउ न ही लिखे ल ओइसे पढ़न।
भासा म भेद के कारन अउ कुछु नइ इही उदार मानसिकता होथे। भासा के बेवहार करइया मनखे ए अउ दू झन मनखे एकेच भासा ल एकेच परकार म नइ बोलें। चार कोस म पानी बदले, आठ कोस म बानी, के मतलब केवल छेत्रभेद नो हे ओ ह समाज, व्यक्ति, परिस्थिति भेद घलो आए। जउन भासा के बेवहार - क्षेत्र जतका बड़े होही, ओ म अइसन भेद जादा रही। हिन्दी या अंगरेजी के क्षेत्रभेद ल तो हमन सब जानत हन। महर्षि पतंजलि अपन महाभास्य म अपन समय म अइसन भासा भेद ल चिन्हित अउ बताइन कि गोष् सब्द के गौ, गावी, गोणी, गोपोत्रलिका जइसे भेद जगह - जगह बेवहार होत रहिस। एकर मतलब ये हे कि कउनो भासा अपने - अपने बनै या बिगरै नहीं, ओकर बोलइया मन के अनुसार ओ ह अपन आकार धारन करथे। जतका अउ जइसे भासा के गियान मोला हे, उहीच ह असली ए अउ आने मन के ह ना हे. ए सोच ह दरिद्री के लच्छन ए। भासा के बेवहार क्षेत्र म छोटे - बड़े सबे के हिस्सा अउ अधिकार होथे। तभे भासा ह समाज अउ संस्कृति के भार ल बोहे सकते अउ ओ ल एक पीढ़ी ले दूसर पीढ़ी तक ले जाए म सच्छम होथे।
हमर छत्तीसगढ़ म आने भासा के बोलइया मन जब छत्तीसगढ़ी बोलथें त ओ म अपन भासा या बोली के सब्द मन आबेच करहीं अउ ओकर ले छत्तीसगढ़ी ह पोठात जात हे। छत्तीसगढ़ी के क्षेत्रीय भेद गना, इही आने भासा के हाथ हे, जउन ल छत्तीसगढ़ी बर सुभ लच्छन मानना चाही।
रायपुर (छ.ग.)
सदस्यता लें टिप्पणियाँ भेजें (Atom)


text:
टीकेश्वर सिन्हा "गब्दीवाला"
"अपन हिसाब से भाई ल बाँटा देना रिहिस हो ही, त हमन ला काबर बलाये रिहिस होही।" धुरसाय काहन लागै।
"अइसन हम कभू नहीं देखे रहेन रे भई। एकदम एकतरफा।" सरपंच पत्तेलाल गोठियाइस।
"माँ-बाप हर सबो लोग-लइका बर बनाय रथैं। वो कोनों ल माई-मोसी नइ करैं। वो एके लउठी के हँकइया होथैं। गैनू अउ वोकर सियनहिन केजई अभी दूनों रहिथिन ते थोड़े अइसे होतिस। हम सियान के बिया तो एक नइ चलिस।" बिंझवार पटइल कव्वाय असन किहिस।
"सही बात कहे पटइल कका। मनखे ल अपन दूनों आँखी बर समान पिरीत रथै। कोन्हों बाँह ल चाब बे, पीरा एकेच होथै।"रूपसिंग खड़े होइस; अउ बिड़ी ल सुल्गाइस।
"बड़े भाई हर बाप बरोबर होथे ग...चैनसिंग भइया। अइसन पदुम ल नइ करना रिहिस। वो बिचारा धनऊ नान्हे भाई जनम के सिधुवा। बिल्कुल एकबोलिया। बड़े भाई ल बाप बरोबर मानथे घलो जी; तभे तो वोकर सब बात ल मानगे वो हा। अहा काय रे भाई, लगते असाढ़ म भाई ल बँटवारा देय दिस। "माखूर-डब्बा ल लहुँटावत बिदेसी ह माधो ल किहिस।
"पर नान्हे भाई संग गलत करे ले आज तक कोनों फूलै-फरै नइ हे ग। बालि अउ रावण के एके हाल होय रिहिस।" लोकनाथ के भाखा निकलिस।
"छोड़ो साले ला... हम ला काये करना हे। वो मन तो एक-दूसर ले संतुष्ट हे।" सियनहा थानसिंग सब ला चुप कराइस।
बेलोदावरिहा माने गैनू हल्बा घर के पदुम अउ धनऊ के बँटवारा के बेरा म सकलाय सियान मन उँकर घर ले निकल के खोर म रेंगत-रेंगत, गोठियावत झंडा चाँवरा मेर पहुँचिन। ताहन सब एती-वोती बगरिन।
बेलोदावरिहा गैनू हल्बा के बेटा
पदुम अउ धनऊ के बँटवारा ल गाँवभर जान डारिन। उँकर ऊँच-नीच होय बँटवारा ह गाँव भर के गोठ होय राहै। किसिम-किसिम मनखे के किसिम-किसिम के गोठ। हँड़िया के मुँह हर परई ले तोपाथै, पर मनखे के मुँह भला कामे तोपाही। पर पदुम अउ धनऊ काकरो गोठ ल कान नइ धरैं। अपन दूनों लइका मन संग पदुम अउ वोकर सुवारी बिसाहिन दूनों झन बँटवारा ले बनेच खुस राहैं। धनऊ अपन आधासिसी सुवारी ललिता संग पदुम के एकठिन कुरिया म राहन लागिस; काबर कि बँटवारा म धनऊ ह घर नइ पाय राहै। पच्चीस डिस्मिल बियारा म, अपन घर के बनावत ले पदुम के घर म धनऊ के सपरिवार रहय के बात होय राहै। धनऊ हर पदुम के सिरिफ दूठन कुरिया ल बउरै। धनऊ हर बँटवारा ले संतुष्ट राहै। वोला अपन बड़े भाई ले कोई सिकायत नइ राहै। कभू-कभू ललिता ह बँटवारा ल ले के कुटुर-मुटुर करै। पर वोला धनऊ ह " जौन अपन बाँटा-हिस्सा म मिलथय; तेन ह पूरथय ललिता, तैं समझे कर। हम ला अपन भाग्य के जिनीस मिले हे। मन म संतोस राखे बर सीख...।" काहत ललिता ल चुप करा देवै।
बँटवारा होय तीन महीना बीतगे। अपन कमाय, अपन खाय। धनऊ अउ ललिता के अभी लोग-लइका नइ राहै। दिन भर पदुम के लोग-लइका मन धनऊ के कुरिया म खेलै-कूदैं। धनऊ ह अपन बड़े भाई पदुम के बड़ सम्मान करै। वोकर हर बात ल मानै। ललिता घलो अपन बड़े ल अबड़ मानै। पर सब बर सब एक जस नइ राहै। पदुम अउ धनऊ ल एक-दूसर तनिक ईरसा-दुवेस नइ राहै। ललिता ल घलो कोनों ले जादा मतलब नइ राहै। पर बड़की बिसाहिन एक नंबर के अन्डिटहिन राहै। वोला कोनों के सुख-सोहर देखई नइ सइहारै। बस ओखी ल खोखी मिलय, ताहन नान-नान जिनीस अउ थोरिक-थोरिक बात बर धनऊ अउ ललिता ल अबड़ सुनावय। गाना गाये अस दिन भर कुरबुर-कुरबुर करै। वो ललिता बर थोरिक जादाच् लाहौ लेवै। नार ऊपर नार भारी। ये नारी-परानी के बात म धनऊ अउ पदुम जादा कान नइ देवैं। कभू-कभू पदुम अउ धनऊ घर म नइ राहँय, ताहन बिसाहिन ह कोनों जिनीस के ओखी ले के ललिता ल मनमाड़े बखानै। ललिता थोरकिन सिधुवी घलो राहै। वोला बिसाहिन असन कच्छोरा भिरके लड़े-झगरे बर नइ आय। पदुम अउ धनऊ के घर आय ले दूनों-क-दूनों चुप हो जाँय। पर धनऊ ल कभू-कभू बड़े भाई के रहिते भउजी ह जब सुनाय कि जातिन नहीं अपन घर-दुवार म। अपन नोखन ले नोकदर्रा बियारा म। हमर घर म काबर गाड़त हो ही येमन ल। जाय ; उँहचे बियाय अपन लइका ला।
आये दिन इँकर खटर-पटर चलते राहै। रोज-रोज के हरहर-कटकट ले धनऊ बिचारा परेसान होगे। बिसाहिन राहय एक नंबर जलनखोर। धनऊ अउ ललिता ल बने-बने खावत-पियत देख के वोखर खून जल जाय। जब घर म धनऊ नइ राहय, ताहन ललिता बर बिसाहिन के मुँहू अबड़ फरकै। जेसने पाय, तेसने बखानै। कतको ल धनऊ ल बताय, त कतको ल नइ बतावय, काबर कि अक्सर धनऊ ह वोला समझाय कि बड़की गोठ ला कान मत धरे कर। कँउआ के सरापे ले ढोर नइ मरै। हमर छँइहा बन जाही, ताहन फेर चल देबोन। नइ देखन येखर मुख ल। इही चउमासा ल कइसनो करके निकलन दे। पर आज तो हद होगे, जब धनऊ के आगू म भउजी बिसाहिन ह ललिता ल बखानत किहिस कि तैं काये लइका बियाबे रे। तोर लइका ह सटक के मरही रे, अउ तहूँ हर मरबे; जाबे, बोहाबे। धनऊ ल तन-मन टूटे अस लागिस। आत्मा कँदरगे। वोकर दुख अउ दुगुना होगे, जब बड़े भाई ह अतेक ल देखत-सुनत रहिगे। अपन सुवारी ल वो एक भाखा घलो नइ किहिस; बल्कि काहय कि माईंलोगिन के झगरा हमन काय करबोन जी। वइसे इँकर समसिया ल गाँवभर जानय, पर दिगर ल काय कहना हे, अउ काये करना हे। समय बीतन लागिस।
येसो भादो के बरसा, झड़ी अउ नरुवा-नंदिया के पुरा आय ले अपन एकझन बड़े बहिनी सुलोचना ल दूनों भाई तीजा नइ ला पाइन। दूनों भाई ल बड़ दुख लागिस। घेरी-बेरी दूनों भाई ल सुरता बहिनी के आवत राहै। अबड़ सुघर बेवहार के राहय बड़े बहिनी सुलोचना ह। पूरा तालगाँव भर के मन जानत राहँय कि गैनू अउ केजई अपन तीनों लइका मन ल बनी-भुती करके पाले-पोसे रिहिन। थोरिक-बहुत पढ़ाय-लिखाय घला रिहिन। काय करबे, आदमी हर अपन करम के भागी अपने होथै। काय करम करे रिहिस कि बिचारा गैनू ह कि वोला अपन जनम भुइंयाँ बेलोदा ल छोड़के अपन केजई संग आके ससरार तालगाँव बस गेय रिहिस। बेलोदागाँव म एकड़-अकन जमीन रिहिस, तेन ह सिंघोला बांध के बने ले डूब गेय रिहिस। अपन हाथ-गोड़ धरे आय रिहिन इहाँ। इँहचो घला बनी-भुती करैं। दूनों झन जांगर टोर कमाय, अउ दू बियारी के जेवन बिसाय। गाँव के बेटी-दमाद के होय ले कइसनो करके इनला सहयोग मिल जाय। गाँव-घर अउ खेती-बाड़ी तो बूड़े रिहिस बांध म, दुख तो लाखबे करिस; पर ये दुख ले जादा, दूनों ल पाँच बछर म तीन झन लइका गँवाये के रिहिस। पर तालगाँव के आय ले ये तीनों लइका मन ल पाय रिहिन। इनला अपन आँखी के आगू-आगू म राखैं।
आज दुकलहिन ह हूँद करावत आइस - "बेलोदावरहिन नोनी...! काय करत हस ओ...!"
"आ बइठ काकी। अभिच हम दूनों झन खेत ले आये हन। तुँहर दमांद ह, लइका मन काँह गेये काहत, पता करे बर खोर कोती निकलिस हे काकी.." काहत केजई ह दुकलहिन ल बइठे बर पिड़हा दिस।
"ले... राहन दे ओ नोनी पिड़हा ल। नइ बइठँव अभी। ये दे मही नोनी, राँध लेबे साग कुछू-कहीं डारके।" गंजीसुद्धा मही ल दुकलहिन परछी म मढ़ाइस।
"बने करेस काकी, कुछुच नइ रिहिस ओ महतारी; का ला राधँव काहते रहेंव की... बने होगे ओ मोर मइके... ले आयेस ते।" रँधनीखोली म केजई ह मही ल दूसर बरतन म उलदे बर निंगिस। ताहन फेर दुकलहिन ह अपन गंजी ल धरे, "ले बइठ नोनी। तोर बेटी-बेटा मन खाँही, त मोला सुरता करत गोठियाहीं, तभे तो मोर पँवरी खजवाही.." ठिठोली करत निकलिस।
केजई हर संझाकुन लाखड़ी दार ल सील म चिक्कन पिसीस। जीरा के फोरन देके पिसाय दार ल नान-नान चनौरी बरी अस खोंटत डबकत मही-रसा म डारत गिस। डुबुक-डुबुक करत साग ह चुरिस। दूनों हाथ म फरिया धरे कनौजी भर साग ल उतारत रिहिस, तइसने म गैनू ह लइका मन संग, आते बार पूछन लागे- "काकर घर ले मही पायेस ओ...ये दू काड़ी मुनगा ल लावत रहेंव राँधही कहिके।"
केजई कथै-" में तो राँध डारे हँव डुबकी कढ़ी मही म। ले ये मुनगा ह रतिहा के काम आही।" वोत्काबेर सुलोचना आइस; कथै- "काय साग राँधे हस दाई। अबड़ महमहावत हे।"
"डुबकी कढ़ी।" चुल्हा के आगी ल बुझावत केजई किहिस।
"वा...दाई ! डुबकी कढ़ी... ये काये साग ए ओ...।" सुलोचना ह तिखारत फेर पुछिस। तभेच दूनों भाई पदुम अउ धनऊ अपन-अपन भौंरा ल धरे आइन। पदुम पूछथै- "राँध डारेस दाई...का साग ए ?"
"डुबकी कढ़ी ताय रे। सबके-सब पूछ डारेव।" केजई हाँस डारिस- ले चलव, बासी खा लेव दूनों भाई।" पदुम अउ धनऊ खाय बर बर बइठिन। हाँस-हाँस के दूनों भाई बासी संग कढ़ी साग के मजा लिन।
"एकदम बढ़िया लागे हे दाई। कइसे राँधे हस।" पदुम बटकी उचाके सरपट ले पसिया पियत किहिस।
"हाव ओ..! अउ राँधबे , अँई दाई ? धनऊ ह कटोरी म बाँचे साग ल एक्के घाँव सरपट ले तिरिस।
"चीख के खाव न रे...! तोर ददा नइ खाय हे। सुलोचना घला बाँचे हे। ले एकाध दिन अउ राँध दुहूँ। ले बतावत हँव कइसे राँधे हँव तेन ल। सबले पहिली कनौजी म तेल देके जीरा के फोरन दे हँव। चिक्कन पिसाय हरदी-मिरचा ल भूँजे हँव। ताहन मही ल डारे हँव। डबकई सुरु होइस ताहन चिक्कन लाखड़ी बेसन ल पानी म साने हँव। अउ वोला बरी बरोबर नान-नान खोंटत डारत गे हँव। एक घाँव कसके डबकिस,ताहन उतारे हँव।"
वो दिन सब झन हाँसी-खुसी डुबकी कढ़ी सन बासी खाइन-पियीन।
बखत अउ गरीबी ह मनखे ल काय नइ कराय। गाँव मं जउन काम मिलय, तउन ल गैनू अउ केजई करैं। खेती-बारी तो नइ राहै। सुरु-सुरु म गेनू ह चेमन गौंटिया घर नवकर घलो लगै। वोकरे संग केजई ह बनी करे ला जाय। लइका मन ह पढ़े बर जाँय। पढ़ई-लिखई म चंट नइ रिहिन। इस्कूल जाय बर आना-कानी करैं। घर के हालत अउ इँकर पढ़ई-लिखई ल देख के इस्कूल जवई बंद घला होगे। पदुम ल गैनू ह अपन संग गौंटिया घर कमवाय बर लेगै। धनऊ ल मनसुभा मंडल घर पेटपोस्सा भइँस्सा चरवाहा लगा दिस। सुलोचना ल केजई ह अपन संग बनी करे बर लेगै। कइसनो करके इँकर गृहस्थी के गाड़ी खिंचावन लागिस। समय बितन लागिस।
सब अपन काम-बुता म लगे राहैं। कोनों ले कोई न मतलब नहीं। काम से काम, गंगाराम से का काम। इँकर गाँव भर म सब संग बढ़िया सम्बंध राहै। केजई के दाई-भाई के छाँव- तालगाँव। अपन काम-कारज म लगे गैनू सारा-भाँटो के नत्ता ले ठठ्ठा-दिल्लगी चलै। पदुम अउ धनऊ घला अपन काम-बुता म मस्त राहैं। सुलोचना ह केजई संग बनी-भुती करै। आज मँझनिया गैनू ह घर आते साठ कहिथे- "येदे आमा खोइला ओ। ठकुराईन दीदी दे हे। येला कहीं-कुछू म डारके राँधबे। अबड़ दिन होगे अम्मट साग नइ खाये हन। तभे सुलोचना कथै- "हाव दाई। ददा सहीं काहत हे।"
"आमा खोइला म डुबकी राँधबे ओ। बड़ मिठाथै। दू कौंरा उपरहा खवाथै।" परछी म बासी खावत पदुम किहिस।
"वोमा जीरा के फोरन देबे। अउ लाल-ठाढ़ मिरचा डारबे।" धनऊ काहन लागै।
घर भर सबोझन खवई-पियई म कउनों कमी नइ करँय; काबर कि सबोझन तो बढ़िया कमाँय-धमाँय। जौन राँधना होय, तौन राँध के खाँय। पर अम्मट-गोम्मट अउ डुबकी कढ़ी साग बर टोर करैं। इँकर डुबकी समय-समय म चलते राहै। पास-परोस के जान डारिन कि बेलोदावरिहा घर डुबकी कढ़ी बड़ खाथें कहिके। कोन्हों-कोन्हों सारा के नत्ता मन गैनू ल कढ़िइया भाँटो कहिके मजाक करैं। लइका मन पदुम अउ धनऊ ल डुबकी... डुबकी...कहिके चिंढ़ाँय। केजई अउ गैनू येमन ल रीस झन करे बर समझादे राहँय। केजई काहै- "जब हमन ल बने लागते, तभे तो खातन। मत भड़के करौ बेटी-बेटा हो, कोनों भड़काते ते बड़ डुबकी कढ़ी खाते कहिके। ये डुबकी कढ़ी त तइहा के साग-पान आय। सस्ता साग आय। बिसाय म सहज, राँधे म सरल अउ खाय म अबड़ मिठाथै। ये हमर पुरखा के साग-पान। ये गरीब के साग-पान आय। सरीर बर घलो बने होथै। पाचुक होथै; पेट-वेट ल नी बिगाड़ै। अन्न ल तो खातन न, हमन ला सुहाथे तभे। सियान मन कहिथे- "पर के सुहाय सिंगार, अपन सुहाय भोजन।"
इँकर कमई-धमई सब चलत बढ़िया राहै। सब झन एक-दूसर बर घात मया करैं। सुंता-सुम्मत बने राहै। तीनों भाई-बहिनी लड़ई-झगरा ल कभू नइ जानिन। कानों हर काँहचो ले कुछू मिलय मिल-बाँट के खाँय। घर ह बेटी-बेटा के कमाय ले भरथै। बेटी-बेटा हर माँ-बाप के बाँह-भुजा होथै। बेटी अंगना के सजइया, त बेटा कोठी के भरइया। मया-परीत अउ सुम्मत ठउर म लछमी बिराजथै। गैनू अउ केजई के घर सम्हलीस।
समय तको बने-बने गुजरत गिस। लइका बाढ़त गिन। नोनी सुलोचना सग्यान होगे। गैनू अउ केजई हर बेटी के हाड़ म हरदी लगाय के चिंता होवन लागिस। समय आइस। समय ले समय के मिलन होइस। सुलोचना बर सगा अमरिस। फरियाय लगन हरियाइस। बर-बिहाव निपटिस। बेटी सुलोचना ह ससरार घलो अमरगे भीमकन्हार गाँव। दुए-तीन बछर बिते ले पदुम अउ धनऊ घर के बहू मन आगैं। अब बहु-बेटा के घर होगे। जांगर के थके ले गैनू ह घर-सियानी ल बड़े बेटा पदुम ल सउँप दिस। आधा उमर म गैनू अउ केजई लोग-लइका ल पाय राहैं। लइका मन के हिसाब से दूनों झन बड़ लँघियात बुढ़ागें। अपन-अपन समय के आये ले दूनों झन चल बसिन। अपन समय म लोग-लइका मन के परसादे म गैनू ह सत्तर-पचहत्तर डिस्मिल जमीन बिसा घलो डारे रिहिस। उही कम से कम पचास-पचपन डिस्मिल नहटोर भुंइयाँ तको मिले रिहिस। घर-दुवार ल घलो बने सिरजा डारे रिहिस।
एक-दू साल बने-बने निकलिस। भाई-भाई पदुम और धनऊ के राम-लखन अस होय ले बिसाहिन-ललिता सीता-उरमिला होई जाय; ये तो जरूरी नइ हे। दूनों देरानी-जेठानी म तारी नइ पटिस। कभू-कभू पदुम घला गलती कर डरै; पर कतको ल धनऊ हर सँवास लेवय कि बड़े भाई-भउजी ह माँ-बाप बरोबर होथैं। वो कभू भउजी ल एक भाखा कुछू नइ किहिस; भलुक ललिता ल चुप करा देवै।पर काच् कर डारतिस धनऊ घला। नान-नान बात म खिबिड़-खाबड़ हो जाय बिसाहिन अउ ललिता ह। तभो ले पेल-धकेला घर-परवार चलते रिहिस। अब धीरे-धीरे सम्बंध बिगड़ते गिस। एक दिन पदुम ह धनऊ ल किहिस- "भाई ! अइसना सब चलते रही रे भाई ते मामला हर अउ जादा बिगड़ जाही; येकर ले अच्छा हे कि दू-चार सियान मन ल बला लेथन। घर म कीर (लकीर) खींच लेथेन ते बने होतिस। थोड़-बहुत जमीन हे, तेन घला बाँट लेतेन। अउ जादा होय ले गड़बड़े होवत ए जाही। ये नारी-परानी मन नहीं समझे ग। हम भाई-भाई परेम बेवहार ल डाँवा-डोल कर दिहीं। पर घर ले आये हें। येमन नासमझ हें। अब अपन-अपन कमाबो-खाबोन। जा, बला ले सियान मन।"
एक घाँव कुँवरहा संझा बेरा सुलोचना ह तालगाँव पहुँचिस। मइके के देहरी पहुँचते साठ गोड़ धोय बर दू लोटा पानी निकलिस। नाहनी ठउर म दूनों लोटा के पानी ले हाथ-पाँव अउ मुँह-कान धोइस। बीच परछी म बइठिस। पदुम अउ धनऊ के अलग-अलग चुल्हा देखिस। बड़ा दुख लागिस। पर काय करतिस। मन तो वोकर होवत राहय कुछु-कहीं कहे-सुनाये के; पर एक भाखा जुबान नइ ढिलिस। सब ल तो सुन डारे राहै। एक भाखा बड़े बहिनी ल नइ पुछिस कहिके, थोरिक रंज लागत राहै। मन ल अपन मड़ाइस। घर म तो सबोझन राहैं। खुश होगें। वोला बड़ा अलकरहा घलो लागत राहय कि अपन लाने झोला के रोटी ल कउन ल देवँव कहिके। पर आखिरी म बड़की बिसाहिन अपने ह सुलोचना के झोला ल भितरईस। ताहन बने-गिनहा पुछिक-पुछा होइन। रतिहा होगे। फेर खाय बर दू लोटा पानी निकलिस। दूनों लोटा के पानी ल हाथ-मुँह धोइस। अपन दूनों भाईबहू मन ल कहिथै- "ले चलव दूनोंझन अपन-अपन जेवन इही मेर लानव; अउ सँघरा बइठव, एक जगा खाबोन। सबझन बइठिन। सबझन के जेवन परसाइस, ताहन ललिता ल सुलोचना ह अपन झोला के टिफिन-डब्बा ल मँगाइस; अउ अपने हर सबझन ल एकठिन बड़े चम्मच म अपन लाय साग ल पोरसिस। सबझन खुस होगें। हाँस घला डारिन खल-खलाके माहर-माहर महमहावत डुबकी कढ़ी ल देख के। हाँसत-गोठियावत खाईन-पियीन। सुतिन-बइठिन।
दूसर दिन बिहनिया चाय-पानी के निपटे के बाद सुलोचना पदुम अउ धनऊ ल किहिस- "भाई हो ! तुमन बाँटा होवेव, बने करेव; महूँ ल तो एक भाखा पूछ ले रतेव या बता ही देतेव। पर मोला खबर करे बर तुमन ल नइ उसरिस। महूँ हर तुँहर बड़े बहिनी अँव, बड़े भाई अस होथँव। बाप-महतारी आज रतिंन ते अइसे होतिस का ? ले भाई तुमन ल नइच उसरिस ते कम से कम काकरो करा खबर तो पठो दे रतेव। वोसना घला करे रहितेव। आन ह, उहुहर पर के सुनल-बात ल बताइस त जाने हँव। अइसना बनथे ग...बतावव।"
"बात तो सही काहत हस दीदी। गलती तो होय हे हमर ले।" पदुम ह ठोठकत किहिस।
"में सोचेंव कि भइया ह बताये होही दीदी ल।" मुँड़ी गड़ियाय धनऊ गोठियाइस। बिसाहिन अउ ललिता तको दूनों झन खड़े रिहिन। कोन्हों हर कुछू नइ किहिन। तभे सुलोचना फेर कहिथे- "हम तीन भाई-बहिनी होतन। बाप-महतारी अउ हम सब मिल के कमाये-धमाये हन। सब जिनीस ह सबके होही। तुँहरे दुएझन के नइ होवै। मोरो हो ही। तुमन नहीं; भलुक में तुमन ल बाँटा देहूँ। में हर नंबरदार होथँव। तुमन हिस्सादार आव।" सुलोचना बिफरे अस होगे राहै; कहिथे- "जाव तुमन, गाँव के सियान मन ल बलावव। घर के सब चीज हर फिर से बँटाही। अइसना कोई बाँटा-साँटा हो ही ?"
थोरिक बेर ले पदुम अउ बिसाहिन अपन कुरिया म फुसुर-फासर करिन। ताहन फेर सुटुर-पुटुर करत पदुम ह सियान मन ल बलाय बर खोर निकलिस। धनऊ आँट म बइठे रिहिस, उही मेर बिसाहिन घला बइठे राहै। वोत्काबेर ललिता ह रँधनीखोली ले कहिथे - " थोरकिन बासी बाँच गेहे, तेन ल कइसो करँव ?"
"कोटना-वोटना म मत डार। लइका मन बर रोटी राँध दे। लान इही करा पिसान ल, दीदी ह सान दिही।" धनऊ किहिस। ताहन फेर सुलोचना ह सिथा ल किचमोल के राँधिस रोटी। अपने ह नान-नान कुटका करिस अउ कुटका-कुटका लइका मन ल दिस। आधा रोटी ल चुल्हा के तीर आँट म मढ़ावत किहिस - "धनऊ, ललिता तहुँ मन खा लेहू। तहूँ हर खा लेबे ओ बिसाहिन।" ताहन नानुक जरमनी गंजी म कपड़ा धरे दँतुवन चाबत तरिया गिस।
आज मँझनिया गाँव के सरपंच, पटइल आइन। चार-पाँच झन अउ सियान रिहिन। सुलोचना, पदुम अउ सबोझन रिहिन। बात चलिस। "कइसे बलायेस ग...पदुम हम ल।" सरपंच पत्तेलाल पुछिस। थोरिक देर बाद पदुम कहिथे- "सरपंच ममा ! हम दूनों भाई बाँटा होये हन, तेमा दीदी ल आपत्ति हवै। वोकरे कहे ले तुमन ल बलाय हँव ग।"
"हूँ...ऊँ...! तहूँ हर कुछू कहिबे जी नान्हें भाँचा ! कइसे जी धनऊ ?" सरपंच फेर पुछिस।
धनऊ कहिथे- " दीदी ल हमन बँटवारा-हिस्सा के बारे म नहीं खबर नइ कर पायेन। वो नराज हे। हमर बँटवारा ह वोला मन नइ आवत हे। उहू ह बाँटा लेहूँ, काहत हे। वोकरे केहे ले भइया ह तुमन ल बलाय हे। इही बात ताय नाना।"
"ले गोठिया भाँची काय बात हे तेन ल? तोरो ल सुनबोन।" सरपंच पत्तेलाल ल सुलोचना कोती अँखियाइस। अब सबके-सब सुलोचना डहर मुहूँ करिन। थोरिक बेर बर सब कलेचुप। ताहन सुलोचना काहन कहिथै- "भइया हो ! ये दूनों बाँटा होइन बने करिन। महूँ ल बलालेतिस ते, काय हो रतिस। नइ ते कम-से-कम बता तो देतिन बाँटा होगेन कहिके। में दिगर के मुँह ले सुने हँव। मोला दुख लागिस ग बिंझवार ममा। जियत-मरत बर तीन भाई-बहिनी हावन। मोला तो येमन जियते-जियत मार डारिन। हमन हमर दाई-ददा मन कइसे ढंग ले पोसे-पाले रिहिन, तेन ल तुमन जानते हव। कइसे ये गलत करे हे कि नहीं बतावव।"
सबके-सब चुप रिहिन। सियान मन एक-दूसर ल देखन लागैं। ताहन सरपंच पुछिस- "भाँची काहत हे, तेन वाजिब ए ग...भाँचा हो, पदुम...धनऊ।"
"हाव... " गलती होय हमर ले। अउ येकर बर दीदी ले माफी चाहत हन।" पदुम अउ धनऊ मुँड़ी डोलाइस।
"सुलोचना ! येमन माफी माँग डारिन ओ...। छमा कर दे, नान्हें भाई ओ। ले, तैं अपन ल बता; तोर का बिचार हे। तैं बाँटा लेहूँ कहिबे त फिर से बँटवारा हो ही। पटईल बिंझवार किहिस।
"में हर भाई मन ले का बाँटा-साँटा लेहूँ ममा। पर बाँटा तो फिर से होबे करही दूनोंच भाई मा। बाप-महतारी मन मोला पर घर पठो दिन। महूँ ह अपन कमात-खात हँव ऊपरवाले के देय। उहू मन खाय-कमाय; राज करैं। मोला एक लोटा पानी; अउ एक ठोमा पसिया चाही। में अपन छइयाँ म खुस हँव। पर ये भाई मन के बाँटा मोला बने नइ लागत हे। बहुते ऊँच-नीच हे इँकर बँटवारा ह। अइसन झन होवै। दूनों भाई बरोबर के भागी होथै। माँ-बाप मन दूनों बर पसीना ओगराके कमाय से। कोनों संग माई-मोसी झन होवै। येमन ल बरोबर बाँट देवव सब जिनीस ल।" गोठियावत खानी सुलोचना के गला भर-भरागे।
"हूँ..ऊँ... अच्छा...! " सरपंच मुँड़ी हलावत पदुम अउ धनऊ कोती देखिस- तुमन ल कउनों एतराज तो नइ हे दूनों भाई ल ?"
"हाव..! दीदी काहत हे, तइसन हो ही।" पदुम के भाखा निकलिस।
"ठीक हे...। बन जाही। धनऊ के कहना होइस।
"हम ला तो सुरू ले ही इँकर बँटवारा मन नी आइस। कइसे दसरू, हमन काहते रहेन कि इँकर बाँटा ह गड़बड़ाय हे कहिके...न ग...?" सरपंच पत्तेलाल ल किहिस।
"ले अच्छा, चलव फेर, घर-दुवार ल पहिली देखतन। अंगना म कीर (लकीर) खींचतन।" काहत बिंझवार पटइल भुइंयाँ ल थेमत उठिस।
थोरिक बेर म घर बँटागे। दूनों बहू बिसाहिन अउ ललिता अपन-अपन कुरिया ले बरतन-वरतन ल निकालिन। उँकरो दू हिस्सा होइस। खेती-जिनीस- धान-पान, चऊँर-दार बँटागे। खेती-औजार, गाड़ा-बइला, नांगर-बख्खर ल अल्गाइन। गाय-गरुवा तको निपट गे। गहना-गुँथा ह तो बिसाहिन अउ ललिता अपन-अपन पहिरे रिहिन, तेन ह अपन-अपन के होइस। जमीन घलो रिन-पुस्तिका के हिसाब से घर ले बँटागे बरोबर-बरोबर। कोनों ल कउनों प्रकार के करजा-बोड़ी के भार नइ परिस। बहिनी सुलोचना के मान-गऊन के बात चलो होगें। सबके हिसाब -किताब होगे। पदुम अउ धनऊ दूनों संतुष्ट होइन। चहा-पानी होइस। बीड़ी-माखुर निपटिस। फेर ताहन सियान मन ले दूनों भाई आसीरवाद लिन। "सब बने-बने राहव, कमाव-खाव। आज संझा सब झन एके चुल्हा के जेवन जे लेहू।" सरपंच अपन गमछा ल झर्रावत किहिस।
"अउ आज डुबकी कड़ही भरोसी ले राँध लेहू न; मही हमर घर पटेलिन ल माँग के ले आहू।" बिंझवार पटइल ह चुमकाही मारिस। सबझन हाँस डारिन। सब अपन-अपन घर गिन।
------//------
व्याख्याता (अंग्रेजी)
घोटिया-बालोद (छत्तीसगढ़)


text:
छत्तीसगढ़ के माटी म पले बढ़े अउ इहां के संस्कृति परंपरा ल ले के रचनात्मक कार्य जईसे , कविता लेखन, छत्तीसगढ़ी में संचालन अउ कहानी लिखइया चंपेश्वर गोस्वामी ल कोन नई जाने अउ जेन नई जानत होही त उहू मन अब जान जाही काबर की छत्तीसगढ़िया माटी के ये सपूत ल महाराष्ट्र के वर्धा म 12 अक्टूबर के विक्रमशिला हिंदी विद्यापीठ डी लिट की मानद उपाधि ले सम्मानित करही
चंपेश्वर गोस्वामी ल 2018 म घलोक विद्यावाचस्पति डॉक्टरेट के उपाधि घलोक मिले हे। चंपेश्वर गोस्वामी एक बहुत अच्छा उद्घोषक आए , वो ह दूरदर्शन अउ आकाशवाणी म निरंतर अपन आवाज़ अउ संचालन ले पहचाने जाथे।ओखर द्वारा जय जोहार डॉट कॉम म जोहार पहुना अउ जोहार सितारा के गोठ बात ल बहुत पसंद करे जात हे।
चंपेश्वर के बड़ अकन कविता अउ कहानी संग्रह प्रकाशित होए हे ऊंखर “गीत के गाड़ी” पुस्तक बहुत पसंद करे गीस। निरंतर लेखन अउ उद्घोषन के कार्य करे ले चंपेश्वर गोस्वामी के कला म अउ निखार आत जात हे। शहर के युवा लेखक चंपेश्वर गोस्वामी ल डी लिट के मानद उपाधि मिले ले पूरा छत्तीसगढ़ के कला प्रेमी अउ साहित्य जगत म हर्ष के लहर हे।
Other Articles
One Comment
-
गाड़ा गाड़ा बधाई आप ल जै जोहार ।
आप छत्तीसगढ़ के अस्मिता के लिए प्रयास रत हावव । छत्तीसगढ़ी भाखा बोली अउ संस्कृति यही तो हमर पहचान होथे । बिल्कुल मोटीवेट करव नया जनरेशन अउ नया पीढ़ी ल ताकि वो भी छत्तीसगढ़ी भासा म गोठियाय बताराय के चालू करंय ।
जीवेंद्र कुमार भारती
9584365700


text:
1장로인 나는 참으로 사랑하는 가이오에게 편지합니다.
2사랑하는 자여, 그대의 영혼이 건강한 것처럼 그대의 모든 일이 잘 되고 몸도 건강하기를 기도합니다.
3나는 성도들로부터 그대가 진리대로 살고 있다는 소식을 듣고 무척 기뻤습니다.
4나에게는 내 자녀들이 진리 안에서 생활한다는 소식을 듣는 것보다 더 기쁜 일이 없습니다.
선을 추구하여라
5사랑하는 가이오여, 그대는 1:5 또는 ‘나그네 된 자들’순회 전도자들을 위해 정말 신실하게 일하고 있습니다.
6그들이 교회에서 그대의 사랑을 증거하였습니다. 그대가 하나님께서 기뻐하시도록 그들을 잘 대접해 보내는 것은 잘하는 일입니다.
7그들은 주님을 위해서 전도 여행을 하지만 이방인들에게서는 아무것도 받지 않습니다.
8그러므로 우리는 그런 사람들을 도와야 합니다. 그러면 우리가 진리를 위해 그들과 함께 일하는 사람이 될 것입니다.
9나는 이 일에 대하여 그 교회에 편지를 몇 자 써서 보냈습니다. 그런데 그 교회에서 으뜸이 되기를 좋아하는 디오드레베가 우리의 권고를 받아들이지 않았습니다.
10그러므로 내가 가면 그가 행한 일을 드러낼 것입니다. 그는 악한 말로 우리를 헐뜯고 그것도 부족하여 순회 전도자들을 접대하지 않으며 접대하고자 하는 사람들까지 못하게 하고 그들을 교회에서 쫓아내고 있습니다.
11사랑하는 자여, 그대는 이런 악한 일을 본받지 말고 선한 일을 본받으시오. 선한 일을 하는 사람은 하나님께 속한 사람이지만 악한 일을 하는 사람은 하나님을 보지 못한 사람입니다.
12데메드리오는 모든 사람에게 칭찬을 받고 진리의 선한 증거를 받았으며 우리도 그를 칭찬합니다. 그대는 우리의 증거가 진실한 것임을 알고 있습니다.
13나는 그대에게 할 말이 많지만 그것을 편지에 다 쓰고 싶지는 않습니다.
14속히 그대를 만나 대면해서 직접 이야기를 나누었으면 합니다.
15하나님의 평안이 그대와 함께하기를 기도합니다. 이 곳 친구들이 그대에게 문안합니다. 그리고 친구들에게 일일이 문안해 주시오.
1में कलीसिया के अगुवा, अपन मयारू संगवारी गयुस ला ए चिट्ठी लिखत हंव, जऊन ला मेंह सच्चा मया करथंव।
2हे मयारू संगी, मेंह पराथना करत हंव कि तेंह भला चंगा रह अऊ हर एक बात म तोर भलई होवय, जइसने कि तेंह आतमा म सही अस। 3मेंह आनंद ले भर गेंव, जब कुछू भाईमन आईन अऊ ए गवाही दीन कि तेंह परमेसर के सत बचन म चलत हवस। ओमन बताईन कि तेंह कइसने परमेसर के सत बचन के मुताबिक जिनगी बितावत हस। 4एकर ले बड़के मोर करा अऊ कोनो आनंद के बात नइं हो सकय कि मेंह ए सुनंव कि मोर लइकामन परमेसर के सत बचन के मुताबिक चलत हवंय।
5हे मयारू संगी, तेंह ओ काम म बिसवास लइक ठहिरे हस, जऊन ला तेंह भाईमन बर करत हवस, खास करके जब ओमन तोर बर अनजान अंय। 6ओमन कलीसिया ला तोर मया के बारे म बताय हवंय। तेंह अइसने कर: ओमन के आघू के यातरा के अइसने परबंध कर कि परमेसर ह खुस होवय। 7काबरकि ओमन मसीह के सेवा म निकरे हवंय अऊ मसीह ऊपर बिसवास नइं करइयामन ले एमन कुछू नइं लेवंय। 8एकरसेति हमन ला अइसने मनखेमन के सेवा-सतकार करना चाही, ताकि हमन परमेसर के सत बचन खातिर एक संग काम कर सकन।
9मेंह कलीसिया ला लिखे हवंव, पर दियुत्रिफेस, जऊन ह ओमन के मुखिया बने चाहत हवय, मोर बात ला नइं मानय। 10एकरसेति जब मेंह आहूं, त ओ बातमन ला बताहूं जेला ओह करत हवय। ओह हमर बदनामी करत हवय। ओला एकर ले संतोस नइं होईस, त ओह भाईमन ला गरहन घलो नइं करय, अऊ जऊन मन भाईमन ला गरहन करे चाहथें, ओह ओमन ला मना करथे अऊ ओमन ला कलीसिया ले निकार देथे।
11हे मयारू संगी, बुरई के नइं पर भलई के नकल कर। जऊन ह भलई के काम करथे, ओह परमेसर के अय, अऊ जऊन ह बुरई के काम करथे, ओह परमेसर ला नइं जानय। 12देमेतिरियुस के बारे म जम्मो झन बने बात कहिथें – अऊ त अऊ सत ह खुद एही कहिथे। हमन घलो ओकर बारे म बने बात कहिथन, अऊ तेंह जानथस कि हमर गवाही ह सही ए।
13मोर करा तोला लिखे बर कतको बात हवय, पर मेंह कलम अऊ सियाही ले लिखे नइं चाहत हंव। 14मोला आसा हवय कि तोर संग जल्दी भेंट होही अऊ तब हमन एक संग बईठके गोठियाबो।
15तोला सांति मिलय। इहां के संगवारीमन तोला जोहार कहत हवंय। उहां संगवारीमन ला नांव ले-लेके मोर जोहार कहि देबे।


text:
pitru paksha : पितर देवता के सुमिरन परब, शनिवार 10 सितंबर ले रविवार 25 सितंबर तक पितृ पक्ष म आही पुरखामन
पितर पाख कब हावय-
पितर देवता के आसिस-
कब-कब आथे पितर-
पितर बर जेवन-
पहिली पितर म पितर नेवता अउ पितर भात-
जेवन म उरिद दार अउ तरोई के महत्ता : वरिष्ठ साहित्यकार सुशील भोले के अनुसार-
‘पितर पाख के लगते माई लोगिन मन घर के दुवारी ल बने गोबर म लीप के वोमा चउंक, रंगोली आदि बनाथें अउ फूल चढ़ा के सजाथें। वोकर पाछू उरिद दार के बरा बनाथें जेमा नून नइ डारे जाय। संग म बोबरा, गुरहा चीला आदि घलोक बनाए जाथे अउ साग के रूप म तरोई ल आरुग तेल म छउंके जाथे।
अइसे मानता हे के तरोई तारने वाला जिनिस आय काबर के ये शब्द के उत्पत्ति तारन ले तरोई होए हे। वइसे तरोई ह पाचक अउ स्वादिष्ट होथे जेमा अनेकों किसम के पुस्टई होथे फेर बने नरम-नरम घलोक होथे, जेला भोभला डोकरा-डोकरी मन आसानी के साथ पगुरा के लील डारथें। आखिर पितर मन ला तो हमन उहिच रूप म सुरता करथन न।
वइसे तो अपन पुरखा मन के कई पीढ़ी तक के सुरता अउ तरपन करना चाही फेर जे मन अइसन करे म अपन आप ल सक्षम नइ पावंय वोमन पितर पाख म गया जी (बिहार राज्य) म जाके उंकर तरपन करके हर बछर के सुरता अउ तरपन ले मुक्ति पा जथें। अइसे मानता हे के जेकर मन के तरपन ल पितर पाख म गया जी म कर दिए जाथे वोमन ल मोक्ष मिल जाथे, वोकर बाद फेर वोकर मन के तरपन करना जरूरी नइ राहय। वइसे जेकर मन के श्रद्धा अउ सामरथ हे वोमन अपन पुरखा मन के सुरता अउ तरपन गया जी म तरपन करे के बाद घलोक कर सकथें। एमा कोनो किसम के बंधन या दोस नइ माने जाय। तरपन देवइया मनला जल-अरपन करे के बेर उत्ती मुड़ा म मुंह करके जल अरपन करना चाही अउ ए बखत अपन खांध म सादा रंग के कांचा कपड़ा पंछा आदि घलोक रखना चाही।
वइसे तो हिन्दू धर्म अउ रीति रिवाज के मुताबिक पितर मानये के कई विधी बताये गे हावय, फेर लोक जीवन म ग्राम्य मानता के अनुसार जेन प्रचिलित हावय तेनो ह गुनिक सियान मनके चलागन आए ये सेती जेन तइहा समे ले घर के सियान मन मानत आवत हाबे उही मुताबिक परब ल मनाना चाहि। आन देश या राज्य ले देखे जाए तव छत्तीसगढ़ रीति-रिवाज म जादा कुछ अंतर नइ दिखे।
पितर देवता मन खातिर नेवता, चउंक पुरे अंगना म पानी अउ पिड़हा मड़ाके आव-भगत, नदिया-नरवा-तरिया म कासी, तरोई ले तरपन। मन पसंद भोजन म उरिद दार के बरा, अऊ छानही म कउवा मनला देख के दू परोसा उपराहा देना, पुरखा मनके सुघ्घर सुरतांजलि आए।
pitru paksha wishes images graphics & messages download
अपन घर बिते सियाने मन ही पितर देवता आए। हमन अपन देवलोकवासी पुरखा सियान मनला अइसे आन बखत तो सुरता नइ करे सकन, आन-आन बुता-काम म फदके रिथन तब इही पितर पाखभर ओमन ला देवता बरोबर सुमिरन करत मया आसीस पाथन।
सबो पितर देवता ल एके दिन नइ माने जाए, जेन तिथि के उंकर स्वर्गवास होये रिथे उही दिन माने जाथे। फेर डोकरी मनला अकसर नवमीं के मानथे।
पितर ल जब हम देवता किथन त सउहे उंकर मया आसीस हमन ला मिल जथे। तभो ले उंकर मन पसंद के भोजन परोसे जाथे, छत्तीसगढ़ म बरा-बोबरा के संग तरोई के परंपरा हावय।


text:
- अनुवादक - दिनेश चौहान
अइसने एक ठन गांव में एक झन तेली ह घानी में तेल पेरत राहय . ओखर बइला के गर म बंधाय घंटी बइला के रेंगे ले बाजय अउ बइला खड़े हो जाय तो घंटी बाजना बंद हो जाय . तेली ओला फेर सोंटिया के रेंगा दय . कुछ देर बाद तेली अपन बइठे के जघा में बड़का पखरा रख के अपन दूसर काम में भिड़ जाय . ऐती बइला समझे के तेली अपन जघा में बइठे हे. ओ बिचारा डर के मारे चकिर मरई ल बंद नी करय .
एक दिन ओ गांव में एक झन पंडित आइस. वो ह तेली के घानी, बइला, बइला के गर म घंटी अउ पखरा के बारे सुनिस त देखे ल चल दिस. अउ देखिस - घानी में बइला फंदाय हे, बइला के गर में घंटी बाजत हे. अउ तेली के बइठे के जगा में पखरा रखाए हे. ओखर दिमाग मे कइ ठन सवाल उठ गे. ओ ह तेली से पूछिस - अरे भई, बइला के गर में घंटी काबर बांधे हस ?''
- ऐ पाय के महराज के बइला रेंगना बंद कर दिही त घंटी बाजना बंद हो जही अउ मोला गम लग जाही.'' तेली जवाब दिस.
- अउ पखरा ल काबर रखे हस ?''
- ऐ पाय के के बइला समझे पाछू म बइठे हौं. अउ रूक हूं त फेर परही सटाक ले.'' तभो ले पंडित के मन नी माढ़िस. एक ठन सवाल अउ पूछिस - ते तो अन्ते काम - बुता में भिड़े हस एती बइला खड़ा हो के मुड़ी हला के घंटी बजात रिही त तैं कइसे जानबे ?''
- महराज, बइला अतका ल जानतिस त घानी में काबर फंदातिस. वहू तोरे कस पंडित नी बन जातिस ?''
- पता- शीतला पारा, नवापारा (राजिम) जिला - रायपुर (छ.ग.)


text:
- श्रीमती मंदाकिनी श्रीवास्तव
- अनुवाद - शंकर प्रसाद श्रीवास्तव
एक घर के हाल
गोसाइन घर के खाली डिब्बा मन ल देख के घबराय हवय। बस , थोरकिन चाउँर रहय अउ थोरकिन साग। ओकर मन ह खराब होगे। ये का हो गे ओकर घर के सुख ल ? कहाँ तो पेट भर खाना मिलय अउ आज अतके असन खाना ? चार जिनिस ल कइसे पुराही ? एक झन के पेट भरही, त दूसर ह मुँह ल ताकत रहिही। एकर ले त बने हे के चुलहा बारेच न जाय। खीझ के ओ ह दुखी मन ले , नहाये - धोये अउ धियान करे बिगर, अंगना म झारे बहारे बिगर अपन खोली म जा के सुत गे। बड़बड़ात रहिस - कोनो धियान नइ रखंय के घर म डउकिन मन उपर का बीतत होही, कइसन मुसीबत आथे। आज खाली पेट रहिहीं त अकल ह ठिकाना म आही अउ घर म अनाज ह आही। फेर का मन आइस त खीझे रेहे के बाद भी थोरकिन भात ल रांध के रख दइस। संझा बेरा घर के तीनों आदमी मन - ससुर, घरवाला अऊ देवर जब घर लहुटिन, तब घर के हालत ल देख के अड़बड़ दुखी होइन। घर ह अगराइज परे रहय अउ गोसाइन के चेहरा आँसू से भरे रहय। कुछ - कुछ गुस्साय घलो रहिस।
गोसाइन ह उठिस अउ एके टठिया म नून के साथ भात ल उनकर मन के साम्हूँ रख दइस।
- एके टठिया म ? देवर ह पूछिस।
भनभना के गोसाइन ह कहिस - सबो टठिया मन बेचा नइ गे हे का ?
उही भात ल थोर - थोर खा के तीनों झन सुत गइन। न पेट भरिस, न थकान उतरिस, न नींद आइस।
दूसर घर के हाल
ए घर के गोसाइन के उही हाल रहय। थोरकिन चाउँर बाँचे रहय। बस, ओतके जतका म एक झन के पेट भर सकतिस। फेर भी ओ हठमंडिल मन ले काम करत रहिस। अंगना ल झारे - बहारे के बाद नहाइस, छितराय चुंदी ल बांधिस, सिंदूर लगाइस, तुलसी म पानी चढ़ा के भात बनाइस। बस, पउरसे बर ओतकेच रहिस। जब तीनों आदमी घर आइन, तब उन कर आगू हाथ - पाँव धोये बर पानी रखिस अउ सोचे लगिस। फेर औचक उठके तुलसी के एक पत्ता टोर के लाइस। टठिया म गुड़ के एक डल्ला रखिस, ओमा सबो भात ल उलद के ओकर उपर तुलसी पत्ता रखिस। मने मन म भगवान ल अरपन करके अपन ससुर ल बोलिस - बाबूजी, आप मन इही टठिया से थोर - थोर परसाद ले लेवव। अउ तीनों ल पानी के गिलास दे के चले गइस।
भीतर जाय के बाद अपन मन से दुख अउ डर निकारे के उपाय म ओकर आँखी ले आँसू टपके लगिस, फेर ये आँसू अपन करतब्य ल पूरा करे के बाद टपके रहिस। एकर मारे फल तो अच्छा मिलनाच रहिस।
तीनों झन परेम से भात ल बाँट - बाँट के खाइन अउ बिसराम करे बर चले गइन। सुते के पहिली तीनों के मन म आगू बर सोच - बिचार चलत रहिस। गोसाइन बर दया अउ परेम के भाव आवत रहिस जउन ह बिकट हालत म अब तक अपन धीरज ल नइ छोड़ै। घर म सांती अउ परेम के कारन ओ मन ल बने नींद आइस। जब बिहिनिया उठिन, त उन कर मन रोजी - रोटी कमाये बर उछाल रहिस अउ ओमन जुट गइन
बहुत जल्दी हालत उनकर बस म हो गय। धीरज अउ संतोष के कारन लच्छमीजी उन कर घर म आ गे रहिन।


text:
रचना
The Room On The Roof इंकर प्रसिद्ध उपन्यास हरे जउन ल ये मन अपन 17 साल के अवस्था म लिख डरे रिहिन अउ 21 साल के इंकर अवस्था म येकर प्रकाशन होइस। पाछू चल के येकर दूसर भाग Vagrants Of The Valley लिखे गिस। दुनों के संघरा प्रकाशन 1999 म होइस। ये ह आत्मकथात्मक उपन्यास हरे जेमा अनाथ बच्चा मन के जीवन के वर्णन हे। लइका मन बर आप मन ह 30 ले जादा किताब लिखे हव। बाल साहित्यकार के रूप म आपके पहिचान हे।
फिल्मी जगत म काम
-आपके ‘A Flight Of Pigeon’ नाम के ऐतिहासिक उपन्यास ऊपर शशि कपूर ह 1978 म ’जुनून’ नाम केे फिल्म बनाइस।
- विशाल भारद्वाज ह आपके ‘Susann’s seven Husband’ नाम के कहानी ऊपर ’सात खून माफ’ नाम के फिल्म बनाइस। येमा आपो मन काम करे हव।
- The Blue Umbrella नाम के कहानी ऊपर विशाल भारद्वाज ह बाल-फिल्म बनाइस।
- The Room On The Roof ऊपर बी. बी. सी. ह टी.व्ही. धारावाहिक के निर्माण करिस।
पुरस्कार
- ’साहित्य अकादमी’ पुरस्कार 1992, बाल साहित्य लेखन खातिर '' Our Trees Still Grow in Dehraa '' ऊपर।
- भारत सरकार के ’पद्म श्री’ सम्मान 1999 म।
एक बहुत जुन्ना मस्जिद, जउन ह खण्डहर हो गे रिहिस, नमाजी मन जिहाँ नमाज पढ़ना छोड़ देय रिहिन हे, के दीवाल के दर्रा म एक ठन बर रूख जाम गे रिहिस। ये गली म, जउन ह गली रामनाथन के नाम से प्रसिद्ध रिहिस, खाली इही एके ठन पेड़ रिहिस, अउ येकरे डंगाली म छोटकू, अली के पतंग ह टंगा गे रिहिस।
लइका ह, खाली पांव अउ सिरिफ चिरहा कुरता भर पहिरे, अपन इही संकुरी गली के धरहा पथरा के ऊपर (अपन घर कोती) दँउड़े जावत रिहिस, जिंहा आँगन के पिछवाड़ा म वोकर डोकरा बबा ह अपन मुडी ल डोलावत दिन के अँजोर म घला सपना देखत बइठे रिहिस।
- '' बबा, बबा! '' लइका ह चिल्लाइस, '' पतंग ह चल दिस।''
डोकरा ह झकनका के अपन सपना ले जागिस अउ मुड़ी उचा के, अपन पक्का दाढ़ी संग खेलत जेला मेंहदी रचा के अभी तक रंगे नइ गे रिहिस, देखिस।
- '' वोकर डोरी ह टूट गिस का ?'' वो ह पूछिस। ''मंय ह जानथंव, वो पतंग के डोरी ह वइसन नइ रिहिस, जइसन होना चाही।''
- '' नहीं बबा! पतंग ह बर रूख म अटक गिस हे।''
डोकरा ह खुलखुल-खुलखुल हॉंसिस। '' मोर छुटकू, तोला अभी ले घला पतंग उड़ाय बर नइ आइस। अउ तोला सिखाय के अब मोर उमर नइ हे। बस अतका बात हे। फेर कोई बात नही, दूसर ले जा।'' अभी-अभी वो ह बांस के बान, कागज अउ झेंझरहू सिलकन कपड़ा ले एक ठन नवा पतंग बना के वोला सुखाय बर घाम म मड़ाय रिहिस। ये ह पींयर-गुलापी रंग के रिहिस, हरियर पूछी वाले। डोकरा ह येला अली ल दे दिस, अउ अली ह अपन दुनों एड़ी मन ल उठा के खुद ल उचाइस अउ डोकरा के चेपलवा गाल मन ल चूम लिस।
- '' येला मंय ह नइ गवांव,'' वो ह किहिस, '' ये पतंग ह तो चिरइ मन सही उड़ही।''
अउ वो ह अपन एड़ी के बल घूमिस अउ देखते-देखत गायब हो गिस।
0
घाम तापत-तापत डोकरा ह अपन सपना म फेर खो गिस। वोकर पतंग के दुकान ह उरक गिस, दुकान अउ वोकर सबो समान ल बहुत साल पहिलिच् वो ह एक झन कबाड़ी वाले तीर बेच देय रिहिस। फेर अपन मन-बहलाय बर अउ अपन छुटकू, नाती अली के खेले बर वो ह आजो घला पतंग बनाय के काम ल नइ छोड़े हे। आजकल के जमाना म पतंग के खरीददार जादा नइ रहि गिन। बड़े मन अब येकर तिरस्कार करथें, लइका मन अपन पइसा ल सिनेमा देखे म खरचा करना चाहथें। येकर अलावा पतंग उड़ाय बर अब जघच् कतका बचे हे। शहर ह (पतंग बाजी के) हरा-भरा मैदान ल लील डारिस जउन ह जुन्ना किला के दीवाल ले लेके नदिया के करार तक फैले रिहिस।
फेर डोकरा ह वो जमाना के सुरता करथे जब मैदान म इक्का-दुक्का पतंग उड़तिस अउ देखते-देखत पतंगबाजी के महाभारत शुरू हो जातिस। जब तक कोनो एक ठन पतंग के डोरी ह कटा नइ जातिस, पतंग मन ह घूम-घूम के एक दूसर ऊपर झपट्टा मारतिन, अउ गुत्थमगुत्था हो जातिन। तब हारे, पन सुतन्त्र पतंग ह तंउरत-तंउरत नीला अगास म कोन जानी कोन लोक म गायब हो जातिस। बड़े-बड़े बाजी लगतिस अउ पइसा ह सरलग येकर हाथ ले वोकर हाथ किंजरत रहितिस।
तब पतंगबाजी ह नवाब अउ राजा-महाराजा मन के खेल रिहिस। डोकरा ह सुरता करथे कि ठाट-बाट के वो जमाना म तब कइसे नवाब अउ राजा-महाराजा मन खुद हो के अपन सब संगी-संगवारी अउ हितु-पिरीतु मन संग नदिया के खड़ोर म सकला जातिन। कागज के ये नचकार संग हँसी-खुशी म समय बिताय बर तब लोगन कना बहुत समय रहय। अब तो हर आदमी ल जल्दी हे, काम सधाय के जल्दी हे, अउ जल्दबाजी म पतंगबाजी अउ दिनमान के सपना देखई, जइसन नाजुक चीज ल वो मन अपन पाँव तरी रमजत जावत हें।
0
पतंगसाज महमूद, जब वोकर जीवन के अच्छा दिन रिहिस, ये शहर म भला वोला कोन नइ जानय? नवा-नवा ढंग, नवा-नवा डिजाइन के वो ह पतंग बनातिस, अउ वोकर बनाय कतरो पतंग मन ह तीन अउ चार रूपिया तक म बेचा जातिस। नवाब के कहे म एक घांव वो ह बड़ विचित्र ढंग के पतंग बनाय रिहिस; अतका विचित्र ढंग के कि वइसन पतंग वो जिला भर के कोनो आदमी ह कभू कहीं नइ देखे रिहिन हें। येला बहुत पतला कागज के नान्हें-नान्हें ढेर सारा चकती मन ल, कमचील के बारीक-बारीक बांक के चौंखटा मन म लगा-लगा के, लाइन से एक के पीछू दूसर ल जोड़-जोड़ के बनाय गे रिहिस हे। डगमगाय झन कहिके (बैलेंस बनाय खातिर) वो ह कागज के सबो चकती मन के आखिरी छोर मन म दूबी के डारा मन ल बांध देय रिहिस। सबले अव्वल नंबर के चकती के ऊपर वाले भाग ह थोकुन डिपरहा रिहिस, अउ वोमा बड़ मजेदार चेहरा के पेंटिग करे गे रिहिस हे, जेमा नान्हें-नान्हें गोल दर्पण के दू ठन आँखी बनाय गे रिहिस। मुड़ी कोती के चकती ह सबले बड़े, फेर वोकर पीछू वाले मन छोटे, अउ छोटे, अउ सबले आखरी वाले ह सबले छोटे रिहिस जेकर ले वो पतंग ह जमीन म रेंगने वाला कोनों अजीब अउ भयंकर डरावना प्राणी कस दिखत रहय। भारीभरकम ये पतंग ल जमीन ले ऊपर उठा के उड़ाय बर बड़ भारी कलाकारी के जरूरत रिहिस अउ ये काम ल खाली महमूदेच् ह कर सकत रिहिस।
येमा कोई शक के बात नइ रिहिस, हर आदमी ह सुन डरे रिहिस कि महमूद ह बड़भारी अजगर सरीख (ड्रेगन) पतंग बनाय हे, अउ चारों कोती यहू अफवाह बगर गे रिहिस कि वोकर भीतर मरी-मसान के पइधारो हो गे हे। जब मैदान म वोला नवाब के आगू, जनता के बीच पहली घांव उड़ाय गिस, वो दिन बड़ भारी भीड़ जुरिया गे रिहिस। पहिली कोशिश म तो वो पतंग ह हालिस तको नहीं। वोकर चकती मन ह भयंकर अवाज करिन अउ गरगरा के उड़े बर इनकार कर दिन, वोकर आँखी मन म सुरूज ह चमकत रहय, अउ वो पतंग ह सचमुच के जीता-जागता कोनो भयंकर जीव कस दिखत रहय।
अउ तभे सही दिशा डहर ले अच्छा, बने ढंग के पवन चले के शुरू होइस अउ वो राक्षस बरोबर पतंग ह हवा म तंउरे लगिस, ऊपर, अउ ऊपर जाय बर छटपटाय लगिस, कांच के वोकर आँखीं मन ह सुरूज म डरडरान असन चमकत रहय। वो पतंग ह जब भयंकर जोर लगा के डोरी ल खींचे लगिस तब महमूद के बेटा मन ह घला वोला संभाले बर मदद करे लगिन। तभो ले वो पतंग ह खींचते गिस, मुक्त होय के चाह म, अपन जीवन ल सुतंत्र ढंग ले जीये बर।
अउ तब विही होइस जउन होना रिहिस। डोरी ह टूट गे, पतंग ह सूरज के दिशा म गोता खाय लगिस अउ अंत म उड़त-उड़त आँखी ले ओझल हो गे। वो ह फेर कभू नइ मिलिस, अउ पीछू चल के महमूद ल खुदे अचरज होइस कि वो ह अतका जीता-जागता, जीवित प्राणी कस पतंग बनाय रिहिस। वोकर बाद वो ह वइसन पतंग अउ नइ बनाइस, फेर वोकर बदला वो ह नवाब ल भेट करे खातिर एक ठन संगीत के सुर निकालने वाला पतंग (म्यूजिकल काइट) बनाइस जउन ह उड़े के समय वीणा के धुन कस अवाज करे।
4
हाँ! तब वो ह फुरसत के जमाना रिहिस। फेर बहुत साल पहिली नवाब के फौत हो गे; वोकर वंशज मन गरीब हो गें, महमूदे के समान। पतंगसाज मन के, कवि मन के, विही मन तो माई-बाप रिहिन; महमूद के अब कोई नइ रहि गिस। वोकर अब कोनों पुछंता नइ रहि गिस, वोकर नाम अउ वोकर धंधा सब उरक गिस, अब हालाकि ये गली म हजारों आदमी रहिथें, फेर अपन पड़ोसी के चिंता कोनों नइ करंय।
जब वो ह छोटे रिहिस अउ बीमार पड़े रिहिस, तब अड़ोसी-पड़ोसी मन रहि-रहि के वोकर हालचाल पूछे बर आवंय। अब जब वोकर जीवन के अंतिम समय आवत हे, वोला देखे बर कोनो नइ आवंय। वोकर जुन्ना संगवारी मन म जादातर ह गुजर गे हें। वोकर (महमूद के) लइका मन जवान हो गे हें; एक झन ह विहिचे एक ठन गैरेज म काम करथे, दूसर ह देश के बंटवारा के समय पाकिस्तान म जा के बस गिस।
जउन लइका मन दस साल पहिली वोकर ले पतंग बिसावंय, वहू मन अब जवान हो गे हें; अपन घर-परिवार चलाय बर मरत-खपत हें, ये डोकरा बर अउ वोकर हालचाल पूछे बर उँकरो मन तीर अब समय नइ हे। छिन-छिन म तेजी से बदलत, कंपीटीसन के ये युग म उँकर नजर म पतंग बनइया ये डोकरा अउ वो बरगद के जुन्ना पेड़ म कोनों फरक नइ हे। दुनों झन ले अब कोनों ल कोई सरोकार नइ हे, चारों मुड़ा ले वो मन आदमी अउ आदमी के भीड़ ले घिरे हें, फेर उँकर मन बर वो मन बीते जुग के फालतू चीज बरोबर हो गे हें। जादा दिन नइ होय हे, पारा भर के आदमी बरगद के छाँव म जुरियातिन, अपन समस्या के बारे म चर्चा करतिन (दुख-पीरा के गोठ ल गोठियातिन), नवा काम के योजना बनातिन; अब तो कोनों-कोनों भूले-भटके मन खाली गर्मी के दिन म सूरज के ताप ले बचे खातिर, सुस्ताय बर येकर छाँव म आ जाथें।
फेर, अब तो वोकर फिकर करइया एके झन बाच गे हे, वोकर नाती। एक बात अच्छा हे कि वोकर बेटा ह वोकर नजीके म काम करथे, वो अउ वोकर दमाद मन वोकरे घर म रहिथें। जब वो ह अपन नाती ल ठंड के सुहाती घाम म खेलत देखथे, डट के खातू-पानी म दिन-दिन हरियावात, नवा-नवा डारा-पाना उल्होवत कोनों पेड़ कस जवान होवत देखथे, तब वोकर हिरदे ह गद्गद् हो जाथे।
पेड़ अउ आदमी म गजब के बराबरी हे। दुनों मन एक जइसे बाढ़थें, यदि कोनों इनला नुकसान झन पहुँचाये , या खाय-पिये म कमी झन होय, या कोनों कांटे झन। अपन जवानी के दिन म ये मन बड़ा दिव्य (मस्त-मलंग) लगथें अउ बुढ़पा के दिन म इंकर कनिहा ह नव जाथे। बीते जुग के सुरता करथें, अपन कमजोर बाजू मन ल सूरज के अंजोर डहर उठाथें, आह भरथें अउ अपन अंतिम पाना के झरत ले झांव करत रहिथें।
5
महमूद ह घला बरगद के पेड़ कस हे, जेकर हाथ मन ह अब बंधा गे हे, कोनों जुन्नेट पेड़ के जर मन सरीख अँइठ गे हें। अली ह आँगन के छोर म (अभी-अभी) जामत छुईमुई के पेड़ कस हे। पीछू दू साल म दूनों झन, वो अउ वो पेड़ ताकत अउ आत्मविश्वास बटोरत आवत हें जउन ह जवान मन के विशेष लक्षण होथे।
गली के अवाज ह धीरे-धीरे मद्धिम पड़त गिस, महमूद ल अचरज होइस कि कहीं वोला नींद तो नइ आवत हे अउ वो ह जइसे अक्सर वोकर संग होथे सपना देखे लगिस कि वो ह हिन्दू मन के भगवान विष्णु के प्रसिद्ध सवारी, दुधिया सफेद रंग के सुंदर, ताकतवर पंछी, गरूड़ के समान एक ठन सुंदर बड़ेजन पतंग बनावत हे।
वो ह अपन नाती अली बर अइसने एक ठन अद्भुत पतंग बनाय के अक्सर सोचय। वोकर तीर अउ तो कुछू नइ रिहिस, लइका खातिर छोड़ के जाय बर।
थोरिक दुरिहा ले वो ह अली के अवाज सुनिस, फेर वोला परतिंग नइ होइस कि लइका ह विही ल पुकारत हे। अइसे लगिस कि अवाज ह बहुत दुरिहा ले आवत हे।
अली ह आँगन के मुहाटी म खड़े हो के पूछत रिहिस कि वोकर माँ ह अभी तक बजार ले लहुटिस कि नहीं। जब महमूद ह कोनों जवाब नइ दिस, लइका ह नजीक आ के अपन सवाल ल दुहराइस। सूरज के तिरछा किरण ह वोकर चेहरा म चमकत रहय, एक ठन नानुक तितली ह वोकर हवा म लहरावत दाढ़ी म बसेरा कर ले रहय। महमूद ह एकदम शांत परे रहय; अउ जब अली ह अपन छोटे-से भुरवा हाथ ल वोकर खांद म मड़ाइस, वो ह कोनों हरकत (चिटपोट) नइ करिस। लइका ह एकदम मद्धिम अवाज सुनिस, जइसे वोकर जेब म रखे बाँटी मन ह रगड़ावत होंय।
घबरा के अचानक अली ह घूमिस, मुहाटी तीर गिस, अउ अपन माँ ल पुकारत वो ह गली म भाग गिस। अउ तभे अचानक हवा के ताजा झोंका आइस, अउ बरगद के वो पेड़ म अटके वो पतंग ल उड़ा के ले गिस, रात-दिन संघर्षरत (हाय-हाय करत) अउ थके मांदे ये शहर ले दुरिहा, नीला अगास म ऊपर, अउ ऊपर।
mail : kubersinghsahu@gmail.com


text:
इस अंक के रचनाकार
.
रविवार, 21 फ़रवरी 2021
झबलू द जर्मन शेफर्ड डॉग
चन्द्रहास साहू
- चलो! और कितना टाइम लगेगा? कब से भौक रही हूँ लेकिन तुम्हारे कान में जूँ तक नही रेंगता।
- हाव बस निकलत हावव।
मिसेज गुप्ता के गोठ ला सुनके किहिस डॉ गुप्ता हा फोन ला पटकत ।
- अब्बड़ मुड़ पिरवा होथे यार ये माईलोगिन मन। हलाकान कर डारथे ...।
शहर के नामी डॉ गुप्ता किहिस सांस छोड़त, अटियावत। आज इतवार आय। सब बन्द रहिथे आज के दिन। ओपीडी बन्द राखे के घला नियम हावय फेर ... डॉ साहब अपन घर मा असकटाथे। अस्पताल अऊ दारू भट्टी के कपाट खुलत देरी लागथे, ग्राहक के का कमी, चार झन पेशेंट ला देखिस उत्ता धुर्रा। अऊ मोबाइल मा फेर गेम खेले लागिस। तीन पेशेंट अभीन आइस हे। डॉ साब मोबाइल मा भले गेम खेल लेवय फेर झटकुन इलाज नइ करे। थोकन बइठ के पीरा मा दंदरही तभे तो जानही डॉ बिजी रहिथे कहिके ...। कम्पोण्डर साहू जानथे तभे बइठार के राखे हावय। सण्डे क्लोज्ड के बोर्ड ल देखिस। सुघ्घर ... अब्बड़ सुघ्घर, केबिन मा नजर मारे लागिस। पीओपी ले बने इंटीरियर डिजाइन बने नीला दुधिया लाइट सुघ्घर कांच हरा परदा दवाई भरे अलमारी बड़का मोट्ठा किताब स्टेथोस्कोप स्केपुला । मुसुर - मुसुर मुचकाये लागिस कोठ मा चिपके लइका महतारी के हाँसत मुचकावत फोटो ला देख के। अब टेबल के नेम प्लेट मा नजर थिरागे डॉ के आर ठाकुर एमबीबीएस डीसीएच। गांव के खेदा राम आज शहर के नामी डॉक्टर हावय। खुलखुल हासे लागिस। अब आँखी ला रमजत आरो करिस।
- पेट अब्बड़ अगियाथे साहब! भूख नइ लागे। अमरचुहकी डकार आथे। अधेरहा बताये लागिस।
- सब बने हो जाही कका!
डॉक्टर पेट पाट ला टमरत किहिस।
कम्प्लीट ब्लड टेस्ट एंडोस्कोपी अऊ यूरिक एसिड जांच कराए बर लिखिस।
- बाकी ला जांच के पाछु रिपोर्ट देखाबे तहान बताहू। रतीभर संसो झन कर कका! डॉक्टर के गुरतुर गोठ ले आधा बीमारी ठीक हो जाथे।
- अरे साहू फीस के नियम बता।
- जनरल डे के दो सौ फीस। छुट्टी के दिन तिहार बार इतवार के चार सौ फीस अऊ रात बिकाल के या डॉक्टर साहब घर ले स्पेशल आही तब छे सौ पचास रुपिया लागही।
मेहा फीस के नियम बताए लागेव। पेशेन्ट थर्रागे।
- मेहा तो चार सौ भर धरे हव बाबू!
- ले बने हे फीस पटादे तहान दवाई गोली ला पाछु बीसा लेबे।
पूजवन के बोकरा कस उदास होगे बपरा पेशेन्ट हा।
एक झन मरीज तो फीस के नियम ला सुनके भगा गे। काली आहू ददा रात भर पीरा ला अऊ सही लेथो का होही ...।
जवनहा ला स्ट्रेचर मा सुताके लानिस। पेट पीरा मा ब्याकुल रिहिस। लाहर - ताहर होगे हाबे। डॉक्टर जाचिस परखिस। पीरा अऊ नींद के सूजी लगाइस।
भौ ... भौ ...कुकुर भूके के आरो आइस। तीन मंजिला मकान के ऊपर मा डॉक्टर मन रहिथे अऊ खाल्हे के दुनो मंजिल मा नर्सिंग होम हावय तीस बिस्तर के। जम्मो अस्पताल हा झनके लागिस कुकूर भूके के आरो ले। मखमली लुगरा मा लपेटाये पातर कनिहा वाली सुघ्घर बरन अऊ खांध मा झूलत खुल्ला बाल डिजानर पोलखा आधा पीठ उघरा सुघ्घर दिखत हावय। एक हाथ मा मंहगा सोनहा रंग के पर्स अऊ दूसर हाथ मा झबलू के स्टील के चैन ला धरे हाबे। झबलू बड़का बड़का बाल वाला करिया भुरवा छिटही रंग दु तीन फीट के मोठ डांट चालीस पचास किलो के अब्बड़ टन्ननक, अब्बड़ फुर्तीला कुकूर आय। सरलग भूकत हे, सूँघत हे, हफरत हे हइफो -हइफो। आधा जीभ बाहिर कोती निकले जइसे आने कुकुर मन रहिथे। लार टपकात उतरत हावय। मेडम के तन जइसे महंगा परफ्यूम ले ममहावत हावय वइसने कुकूर घला ममहावत हावय सोला सौ वाला बॉडी स्प्रे ले।
- मेरा लल्ला! मेला बाबू ! बेबी, सोना, कहिके दुलार के लगाये रिहिस मिसेस गुप्ता हा। तीन मंजिला सीढ़ी ले उतरके खाल्हे आगे अब।
छत गिर जाही अइसे झन्नावत रिहिस कुकूर के गुर्राए ले।
- अले ,अले मेला शेर आ गया। मेला बाबू ...। आ गया ...।
कुकुर हाव - हाव करत डॉक्टर ऊपर चढ़े परे। आगू के दुनो गोड़ ला उठा के कूदे लागे तब कभू कुई - कुई करत गोड़ हाथ ला चाटे लागे। डॉक्टर दुलारत कुकूर ला पोटार लिस अऊ पीठ मा हाथ फेरे लागिस। पेशेन्ट के परिजन मन मोहाटी ले ठाड़े होके राम भरत मिलाप ला देखे लागिस।अस्पताल परिसर मा जइसे धारा 144 लगगे। जम्मो कोती शांत कलेचुप।
- चलो!
- अरे साहू गाड़ी निकाल।
मिसेस गुप्ता के गोठ ला सुनके किहिस। मेहा गाड़ी निकालेव । दु झन पेशेन्ट के तुरते शंका समाधान करिस अऊ कतको झन तो चिचियाते रहिगे डॉक्टर साहब ...।
ओमन चल दिस मार्केट। अब कुकूर के चैन मोर हाथ मा रिहिस। कुकूर घला अब थोकन शांत होइस फेर भूकई अभी सरलग चलते हावय। कुकूर भूकथे तभे ओला कुकुर कहिथन। अऊ मइनखे ... मइनखे घला भूकथे तब गरीब कही देथन। कुकुर के भूके के भाखा ला कुकुर समझ जाथे फेर मइनखे के भूकई ला मइनखे नइ जान सकय। गुनत - गुनत कुकूर ला उप्पर लेग के छोड़ेव।
- यह बॉलीवुड की सबसे महंगी फिल्म हैं। बजट एक हजार करोड़ रुपये। अच्छा हुआ चार दिन पहले बुक करवा ली थी। फर्स्ट डे फर्स्ट शो का मजा ही कुछ और होता है डॉक्टर साहब। बाहुबली से हीरो ऐसा चमका कि सारी दुनिया दीवाने हो गए। क्या बॉडी, क्या लुक, क्या हेयर स्टाइल, क्या हाइट पर्सनैलिटी, क्या सिक्स पैक ... वाव प्रभास आई लव यू सो मच।
मिसेस गुप्ता के मुहू बाजत रिहिस चपड़ - चपड़ । पतिदेव घला डबकत हावय कभू मोर तारीफ नइ करे कभू आई लव यू नइ कहाय।
- चलो यार स्पीड चलाओ बैलगाड़ी जैसा मत चलाओ।
- अऊ कतका स्पीड चला ओ? चाकर सड़क ला घला बैपारी मन सुल्लु कर डारथे अपन पसरा लगाके। नाम के राजधानी रायपुर फेर सड़क मा गाय बछरू पगुरावत रहिथे। कहाँ ले गाड़ी स्पीड मा चलही? जगा - जगा गड्डा तौन अलग। कतको गड्डा तो कुआं बनगे हावय। नेता अधिकारी बेपारी सब जिम्मेदारी ले भागने वाला हे इहाँ। सब बेईमान हावय।
- अपना काम बनता झख मराये जनता ऐसी सोच रखते है। मिसेस गुप्ता घला पंदोली दिस। मिसेस गुप्ता के भाषण उरके नइ रिहिस अऊ ये दे ये साले कुकुर झपाये परत हावय।
- ये दाई । चीख निकलगे।
कुकुर ला बचाये के चक्कर मा तीन झन नोनी मन ला ठोक दिस। मइलाहा कपड़ा पहिरे पीठ मा प्लास्टिक बोरी बोहे अपन साइड मा रेंगत रिहिस।
- छोटे कुत्ते को बचाने के चक्कर में पूरा कुत्ते की फैमिली चपेट में आ गयी। क्या करे ? मिसेस गुप्ता बड़बड़ाये लागिस ताना मारिस।
बड़का नोनी मुड़ भसरा गिरीस माथ फुटगे। लहू के धार फुटगे। दुसरइया एकंगी गिरीस कोहनी छोलागे। तिसरइया ,गिरीस फेर कमती लागिस। दस बारा अऊ पन्दरा बच्छर के तारा सिरा लइका जम्मो लाहर ताहर होगे।
- गाड़ी ला तो कुछु नइ होइस न। गाड़ी ला धीरे करत गाड़ी ला ठाड़े करे लागिस।
- लाखो की महंगी गाड़ी को तुड़वाना - फोड़वाना है क्या? गाड़ी तो छोड़ ... हम लोगो को भी नही छोड़ेंगे। मार डालेंगे काट डालेंगे भीड़ की कोई जाति धर्म नही होती।
आजु बाजू के दुकान वाला मन सकेलाये लागिस।
- चलो अभी रोड भी क्लीयर है।
- फेर लइका मन ल ...।
- अरे पॉलिथीन बीनने वाले तो है, कोई कलेक्टर के बच्चे थोड़ी ना है कुछ नहीं होगा। इन लोगो को खुद को पता नहीं कौन किसके बच्चे है, और कौन किसके पेरेंट्स। धरती के बोझ साले। चल खिसक ले रोज की घटना है। मिसेस गुप्ता जुड़ सास लेवत किहिस।
- लेकिन ... मैं डॉक्टर हूं। देख लेथो कतका लागे हावय तेला ।
- ये भीड़ और कोर्ट कचहरी डॉक्टर का तेल निकाल देंगे। याद रख।
मिसेस गुप्ता अब गुर्राइस।
गाड़ी फेर दउड़े लागिस। दुकान वाला मन लइका मन ला पानी पियावत रिहिस। कतको झन मन ऑरो करिस, गाड़ी वाला ला पकड़ो अइसे फेर गाड़ी वाला मन तो छू लम्बा होगे। सिटी माल मा थिराइस गाड़ी हा।
- ते बने केहेस जतका जादा बिलम ततका फसना होतिस। ओ कोती सीसीटीवी कैमरा घला नइ लगे हावय। नइ जान सके।
मल्टीप्लेक्स टाकीज मा जुड़ सास लेवत किहिस डॉ गुप्ता हा।
- वाह क्या सीन है दुबई ऑस्ट्रेलिया सिंगापुर सब फॉरेन लोकेशन का शूटिंग। यू ट्यूब में साढ़े तीन लाख मिलियन फॉलोअर्स है। प्रभास यु आर हेंडसम ... अट्रैक्टिव ... फायर ... किलर लुक...। लव यू ... लव यू ... सो मच। अब मिसेस गुप्ता पूरा पिच्चर मा बुड़गे रिहिस।
अभी तो इंटरवल भी नहीं हुआ और पैसा छूटा गया।
?- ओ एक्सीडेंट वाली टुरी मन के का होइस संसो होवत हावय ओ।
- छोड़ ... ओ सब। लेट्स एन्जॉय मूवी। मिसेस गुप्ता हा डॉ गुप्ता के मुहू मा समोसा ठुसट किहिस। डॉ गुप्ता घला पिच्चर मा अब रमगे।
नर्सिंग होम मा सबले सीनियर आवव। अट्ठारा बच्छर चार डॉक्टर करा बुता करे के अनुभव हावय। फेर आज मोर सूजी दवाई बुता नइ करत हावय। जवनहा के पेट पीरा फेर बाढ़गे। लाहर ताहर होगे। अगिया बेताल होगे जवनहा हा। पेट पीरा के दवाई देयेव सब अबिरथा होगे। नींद के दवाई देयेव तभो ले... छटपटावत रिहिस। बचा ले भगवान ये जवनहा ला गांव के लीम तरी के हनुमान जी ला सुमर डारेव। डॉक्टर साहब तो भइगे। फोन नइ उठावत हे। दस बारा बेरा होंगे न फोन उठाये न कोनो जवाब मिले। जवनहा अब लाहर ताहर होगे। गोसाइन घला खिसियाये लागिस कभू हाथ जोर के बिनती घला करिस।
- मोर गोसाइया ला बचा ले कम्पोण्डर बाबू ! डॉक्टर करा फोन मार जल्दी बला। जवनहा के गोसाइन अब रोये लागिस।
फोन लगाए के उदीम करेव। अब्बड़ बेरा मा लगिस। सब ला बताएव चेताएव डॉक्टर साहब ला। ले आवत हव किहिस अऊ टू टू...फोन कटगे।
कचाकच भीड़ ले भरे हाल मा सीटी अऊ हूटिंग चलत हावय। परदा में घटत घटना ले लोगन मन के मनोभाव बदलत हावय दुख क्रोध आक्रोश हँसी ठिठोली सब।
- मेहा जावत हावव पेशेंट सीरियस होगे हे, देखना जरूरी हावय।
डॉक्टर साहब अपन कुर्सी ले ठाड़े होगे।
- अभी तो क्लाइमेक्स बाकी है। बस पंद्रह मिनट की बात है। हीरो अपना प्रभास अभी मूर्छित है। मरेगा कि बचेगा ... हीरोइन हीरो का प्यार ठुकरायेगी कि असेप्ट करेगी... बस पन्द्रह मिनट ...! अपना साहू कम्पोण्डर सम्भाल लेगा। मिसेस गुप्ता कहे लागिस।
- तेहा ऑटो ले आ जाबे मेहा जावत हावव।
- नहीं .... बैठ चुपचाप। तुमको शर्म नहीं आता। इतने बड़े डॉक्टर की बीबी और ऑटो में ... लोग क्या कहेंगे?
डॉ गुप्ता फेर बइठगे। पिच्चर मा हीरो घला अब जागगे रिहिस अऊ हीरोइन घला हीरो के प्यार ला असेप्ट कर लिस। सीटी चिल्लाई ताली अऊ हूटिंग के आरो आये लागिस। डॉक्टर साहब के फोन कतको बेरा घरघराइस फेर गोठ बात नइ होइस।
- भैया ! डॉक्टर साहब नइ आवय ते हमन ला आने अस्पताल जाये बर छुट्टी दे दे।
मरीज के गोसाइन किहिस मोला।
- डॉक्टर साहब आतेच हावय ... । वो हा निकलगे हावय ... । आधा पौन घंटा ले अइसने काहत हावव मेहा।
फेर फोन करेव।
- आ जाओ साहब, मरीज के हालत नाजुक होवत हावय। अब अटियावत कराहत घला नइ हावय। भलुक मूर्छित होवत हे । ओखर गोसाइन हा आने अस्पताल लेगे के बात कहत हे...।
- नहीं बिलकुल भी नहीं, पेशेन्ट ला जाये ला झन देबे अऊ फीस मन ला जमा करवा के राख ले रहा। डाक्टरी फील्ड में जादा भावुक होये ले नइ बने। बिलमा के राख। फूलदान अऊ भगवान के नानकुन मूर्ति बिसाहू अऊ डाक्टरीन गुपचुप खाही अतकी बुता हावय। बस आतेच हावव ...। डॉक्टर के फोन कटगे।
सिरतोन बिलमा डारेव मरीज ला। अब अऊ कतका बिलमावव ... अब शांत होगे। निच्चट शांत। चालीस बियालिस बच्छर के जवनहा के लाश परे रिहिस। संगमरमर लगे चमचमाती बिल्डिंग सुसकत हावय। करेजा फाटगे गोसाइन बेटी - बेटा अऊ सियान दाई ददा के रोये ले।
झबलू
द जर्मन शेर्फ्ड डॉग
सेवा सदन नर्सिंग होम के बोर्ड ले घिनौना लागे लागिस आज महु ला।
अब भीड़ दिखत हावव जम्मो कोती उग्र भीड़। अइसे भीड़ जेखर न कोनो जाति धरम हावय न कोनो बरन हावय। नर्सिंग होम मा खुसरे के उदीम करिस फेर भौ - भौ झबलू कुकूर अइसे डटे हावय जइसे बी एस एफ वाला जवनहा सीमा मा डटे रहिथे। सौ डेढ़ सौ के भीड़ ला अपन फुर्ती खुंखार पन अऊ भूकई ले थाम डारिस झबलू हा। सब मरीज मन अपन कुरिया मा खुसर गे। भीड़ नइ खुसर सकिस ते का होइस लाठी बेड़गा ईटा कोहरा चले लागिस। लट्टू झूमर सब टुटगे। कब तक ले सम्हालही झबलू हा ...। एक ठन बड़का पथरा मुड़ी मा परिस अऊ लहू के धार फुटगे। कुई - कुई करत गिरीस ते उठबे नइ करिस। अब तो पुलिस बल घला आगे कण्ट्रोल करे बर।
डॉक्टर गुप्ता देखिस सब टूट फुटगे। एक एक जिनिस के आकलन करे लागिस ।
- सब ला मेडिकल बिल मा जोड़बे तभे लाश ला देबे। भलुक बढ़ा - चढ़ा के बिल बनाबे। एस पी ले बात होगे हे। काखरो दादा गिरी नइ चले इहाँ।
डॉक्टर छाती फूलोवत किहिस।
फेर ... अब तो जइसे छाती फाटगे जब झबलू ला देखिस दहाड़ मारके रोए लागिस।
- मोर बाबू ...! मोर बेटा ...! मोर शेर ...! मोर झबलू। डाक्टरीन घला अधमरहिंन होगे रिहिस झबलू के वियोग मा।
- मेरा झबलू ...! मेरा जर्मन शेफर्ड डॉग ...।
इंसान बर कोनो संवेदना नहीं अऊ कुकूर बर अतका मया, अतका रोना गाना। आज सेवा सदन नर्सिंग होम ले घिन घिनासी लागिस।
अब कोनो आने नर्सिंग होम मा जाके अपन कागज पाती सर्टिफिकेट संग अनुभव ला बताए लागेव मेहा।
चन्द्रहास साहू
धमतरी
मो 8120578897
सदस्यता लें टिप्पणियाँ भेजें (Atom)


text:
जय जोहार…. देश के किसान मन ल आधुनिक तकनीक ले खेती के उत्तम उत्पाद अऊ सेवा ल उपलब्ध करवाय के उद्देश्य ले बड़वानी के उद्यमी अतुल पाटीदार ह एक स्टार्टअप फार्मकार्ट (farmkart) ल सुरू करे हे। ए कंपनी ह प्रदेश के 40 हजार किसान मन ल खेती के उत्पाद अऊ सेवा के संगेसंग जानकारी घलो आनलाइन उपलब्ध करवात हे।
बड़वानी म करीब डेढ़ सौ किलोमीटर के दायरे म अवइया ग्राव म घलो ए कंपनी ह अपन सेवा देवत हे। ये भारत के पहिला एग्रीटेक स्टार्टअप हे, जेखर हेड आफिस ह बड़वानी म हे। एखर एक ब्रांच आफिस टोरंटो (कनाडा) म घलो हे।
लॉकडाउन के बेरा म जिहां एक ओर देश म सब्बो गतिविधि ह रूके रहिस। ऊचे फार्मकार्ट ह ए अवधि म घलो मध्यप्रदेश के 350 ले जियादा स्थान म किसान मन ल छह हजार एग्री पेकेट डिलीवर करिस। जेमा कपास अऊ सब्जी के बीज घलो शामिल रहिस।
फार्मकार्ट (farmkart) के संस्थापक अऊ सीईओ अतुल पाटीदार ह बताइस कि हमर मन के उद्देश्य ह जियादा ले जियादा किसान मन ल बिना कोनो असुविधा के बेहतर उत्पाद अऊ सेवा ल उपलब्ध करवाना हे।
हमर मन के ई-कामर्स प्लेटफार्म के मदद ले राज्य के 750 लोकेशन म करीब 40 हजार किसान मन ह हमर मन ले इनपुट ले सकथे। ए एग्री इनपुट म यारा, बीएएसएफ अऊ रिचफील्ड जइसे राष्ट्रीय अऊ अंतरराष्ट्रीय स्तर के नामी कंपनी के बीज, फर्टिलाइजर अऊ पेस्टिसाइड शामिल हे। ह मन ह अभी सात सौ ले जियादा उत्पाद ल किसान मन ल मुहैया करवात हन।
ए फार्मकार्ट (farmkart) ल सुरू करे के पहिले फार्मकार्ट के टीम ह प्रदेश के छह जार किसान मन म सर्वे करे रहिस। एमा पाय हे कि किसान ह तकनीक के अभाव म आनलाइन चीज खरीदे अऊ पेमेंट करे म हिचकिचात हे।
ए समस्या ल दूर करे बर फार्मकार्ट ह किसान बर एक यूनिक आईडेंटिफिकेशन कोड यानी यूआईसी तैयार करिन।नौ अंक के कोड ले किसान ह आसानी ले खरीदी कर सकत हे, क्योंकि ये कोड उत्पाद ल खरीदे के आदत, खेत के मिट्टी के प्रकार समेत आन जानकारी के आधार म खरीदी म ओखर मदद करत हे।
पाटीदार के अनुसार यूआईसी ले किसान ह हमर मन के वेबसाइट www.farmkart.com ले आसानी ले खरीदारी कर सकत हे। क्योंकि किसान मन ल पता, डिलीवरी समय या कोना आन प्राथमिकता के जानकारी नई देना होवत हे। संगेसंग ये ऑनलाइन भुगतान ह घलो आसान बनत हे।


text:
बोधनराम निषाद जी ये कृति ल पढ़त पढ़त मनीराम मितान के कृति "महापरसाद" के सुरता आ गे। छत्तीसगढ़ के लोक जीवन ल मनीराम जी जतका करीब ले छुये हे वइसने "अमृतध्वनि" मा लोक जीवन के नंदावत संस्कृति अउ जिनिस मन ला सहेजे के सुग्घर काम निषाद जी करे हवय। देश के कोनो भी आँचलिक भाखा म निमगा "अमृतध्वनि" छन्द म रचे ये पहला कृति आय जेखर बर कवि ला अन्तस् ले बधाई।
अमृतध्वनि छन्द मा लेखन आसान काम नोहय। येला मँय सवैया सरिक थोरिक कठिन विधा मानथंव । एक दोहा के उपरांत रोला खंड में 8,8,8 मात्रा म यति सहित यमक ला झमकाना कोनो समर्थ रचनाकार ही कर सकत हे। विविध विषय ला ले के ये कृति मा कुल 174 "अमृतध्वनि" समाहित हवय। लोक परब अउ लोक संस्कृति म- भोजली,कमरछठ,तीजा, पोरा,मातर, सकरायत, देवारी, होली, गौरी गौरा,मातर, मड़ई, छेरछेरा,जेठउनी,भोजली, सकरायत, राम नवमी, माघी पुन्नी,अक्ति
आदि ल विषय बना के छन्द रचे गे हवय।उँहे ये संग्रह के माध्यम ले निषाद जी मन छत्तीसगढ़ के लोक जीवन के नँदावत जिनिस मन ला अमृतध्वनि छंद मा सहेज के नवा पीढ़ी ल बताए के सुग्घर उदीम करे हवय। ढेकी, गोरसी, ढेरा, ढेलवा, खरही, कोला बारी, बटलोही,जाँता, रहचुली, बिजना,कुंदरा, खरहेरा, मूसर,बाहना,पैरा, घानी, निसैनी, टेड़ा, गेंड़ी,गेरवा, बरदी आदि के सुग्घर चित्रण ये संग्रह म मिलथे जेला पढ़ के सरलता से ये जिनिस के बारे मा जाने जा सकत हे।
एक अमृतध्वनि म 32 प्रकार के रुख राई के चित्रण करना कोनो मामूली बात नोहय ये निषाद जी छंद कौशल ही आय कि बड़ सहजता ले चित्रण कर देथे अउ पाठक ल आनंद के अनुभूति भी होथे-
औंरा साजा बेहरा, चिरई जाम खम्हार।
सलिहा सरई सेनहा, बीजा तेंदू चार।।
बीजा तेंदू, चार आम अउ, तिलसा कर्रा।
मउहा कउहा, भिरहा बोइर, डूमर हर्रा।।
मूढ़ी मोंदे, कलमी परसा, सेम्हर धौंरा।
बेल मकइया, गस्ती कैथा, बम्हरी औंरा।।
कोनो भी काव्य मा यदि संदेश नइ हे ता लेखन अधूरा ही माने जाही। निषाद जी समाज ल सुग्घर संदेश देहे के काम अपन काव्य मा करे हवय। पर्यावरण संतुलन,सामाजिक समरसता, नशा उन्मूलन, नैतिक शिक्षा, नारी महिमा आदि ला अपन छन्द म समेटे हवय । संदेश के एक बानगी देखव-
कतको तीरथ घूम लव, काशी हरि के द्वार।
गंगा जमुना डूब लव, पी लौ अमरित धार।।
पी लौ अमरित, धार अबिरथा, नइ हे सेवा।
मात-पिता के, सेवा कर लव, पाहू मेवा।।
इँखर चरण मा, जम्मो देबी, झन तुम भटको।
पा लव दरसन, इहाँ बसे हे, तीरथ कतको।।
डोंगरी के जीव जन्तु के सुन्दर चित्रण अमृतध्वनि छ्न्द मा देखव-
लिलवा बिज्जू कोटरी, बरहा खरहा शेर।
खेखर्री हुँड़रा सबो, घूमँय संझा बेर।।
घूमँय संझा, बेर कोलिहा, माँचाडेवा।
गवर रेड़वा, साम्हर चीतर, सब जी लेवा।।
भलुवा भइँसा, हरिन कोटरी, हाथी पिलवा।
साई कुकरी, सोन कुकुर अउ, मंजूर लिलवा।।
इहाँ आप ध्यान देहू कवि जानवर मन बर उही शब्द के प्रयोग करे हावय जेन आम बोलचाल म गाँव के मनखे मन करथे।
विगत 4-5 बछर म छत्तीसगढ़ म छंदकार मन के नवा पीढ़ी तैयार होय हवय। ये कृति ल पढ़े के बाद सुखद अहसास होइस कि अब छत्तीसगढ़ी साहित्य हा पोठ होवत हे। छत्तीसगढ़ी मा छन्द के दशा मजबूत हवय अउ उचित दिशा म सुग्घर काम होवत हे। अनुस्वार, अनुनासिक अउ उत्तम तुकांत के प्रयोग ये किताब के महत्ता ला दर्शाथे।
छत्तीसगढ़ के लोक जीवन अउ संस्कृति ल परिचित कराय मा कवि पूर्णतः सफल होय हवय। आशा करथंव कि अपन अवइया कृति म निषाद जी वर्तमान के ज्वलंत समस्या उपर अपन कलम
चलाही अउ छत्तीसगढ़ म नवा क्रांति के संचार करही। छत्तीसगढ़ी भाखा ल पोठ करे खातिर बोधनराम निषाद जी ला अन्तस् ले बधाई।
कृति - अमृतध्वनि
सुकवि - बोधनराम निषाद
मूल्य - 150/-
समीक्षक- अजय अमृतांशु, भाटापारा


text:
अहिल्या अचोते - अचोवत गोठ के मुहतुर करिस - का साग खाए हस दीदी?
हारन के बाजत भर के देरी रिहिस हे। भइगे ताहने का पूछत हस। परमिला के रेलगाड़ी पोंपियावत छुक - छुक करत दउड़े लगिस - अइ, का खवइ - पीयइ ल पूछथस बहिनी। खाये हवन तभो लांघन। नइ खाये हवन तभो लांघन। अतका कहिके परमिला अपने अपन करू - करू करे लगिस। मुड़ म हाथ ल रखके अनते कोती मुँह ल करके अँइठत बइठ गे। जना मना अहिल्या संग अनबन होगे हावय तइसे। मुड़ ल गड़ियायेे भीतरे - भीतर आँखी ल कनखिया के देख तको डारिस के अहिल्या ह,कुछू बोलत हे के नहीं।
अहिल्या के मुँह उले के उले रही गे। अपने ह फेर हाथ ल झर्रावत केहे लागिस - हरहिंसा खाबे तेला खवई कहिथे अउ उही ह अंग लागथे। हरहर - कटकट म काय सिध परही।
- अइ का होगेे परमिला आज कइसन गुसिया गे हावस वो? गुंझियाये गाँठ परे फूचरा ल फरियावत अहिल्या ह पूछिस।
हालेके अहिल्या जानत हे के परमिला ह बिगर पूछे सबो बात ल उछरही। ओकर पेट म काही बात नइ पचय। छेरी के मँुह त परमिला के मुँह एके जान। तभो ले परमिला ल घलो तो अइसे लगना चाही के अहिल्या ह ओकर दुख - पीरा ल समझत - सरेखत हावय। अहिल्या के बात ह अभीन सिरायच नइ रिहिस हे। काला बताबे ... एक ठन राहय तेला बतावंव इहाँ तो ... अइसे काहत परमिला फेर थोथना ल ओरमा दिस।
बइला ल धूरा पटकत देखके जइसे किसान के जी बमक जाथे तइसे कस परमिला के ओरमत थोथना ल देखके अहिल्या के जी हो गे रिहिस हे। फेर मन ल मारके उपरसाँसी लेवत कहिस - का करबे दीदी जिंहा चार ठन बरतन -भँड़वा मिलथे तिंहा ठिनिन - ठानन तो होबे करथे ...।
परमिला बीचे म बात काटत कहिस -तभ्भो ले, तभो ले। हमर घर तो बहुतेच हे ....कुच्छूच बात नोहय। हाथ ल झर्रारत आगू कहिस - ओकर जउंहर होवय। नाती टूरा ह अपन ददा संग खाए बर बइठे रिहिसे। घेरी भेरी अपन दाइ जघा आलू दे ! आलू दे कहिके मांगय।
ओकर आलू मंगइ ल देखके मही ह कहि परेंव - अइ आलू दे दे न। वो कब के आलू - आलू रटन धरे हे। ओकर थारी म भांट च भांटा दिखत हे अउ मोर म आलू च आलू ल भर दे हस। पीलखाहा निपोर ह मीठावत हे न कांही।
परमिला हाथ ल हला - हला के आँखी ल मटकावत तो गोठियाते रिहिस हे। अब मुँह ल घलो दू बीता फार दिस अउ कहिस - हाय राम! बहू के जबान ल तो देख, मोरे बर बघवा कस बरनियागे बाइ। मुही ल कहे लगिस -मं छांट - छांट के परोसत हॅव का? फोकटे -फोकट मोर उपर लांछन लगावत हस।
अब परमिला अपन औकात म आ गे। दाँत ल पीसत,थूँक ल छटकारत उल्टा अहिल्या ल पूछे लगिस - अब बता तंय, भला अपन दाइ ददा ल अइसने जुवाब देवत रिहिस होही ... उहू टूरा के चाल ल तो देख। ओकरे आघू म अतेक बड़ बात होगे फेर एक भाखा बहू ल नइ बरजे सकिस। तंय कालेचुप राहा वो। दाई ह बने काहत हे। अतका तो कहि सकत रहिस हे। फेर काबर बोलय,ओला तो मोहनी - थोपनी देके मोह डारे हे रांड़ी कलजगरी ह।
आज ओकर ससुर जीयत रहितिस त का होतिस जानथस, बखेड़ा खड़ा हो जातिस बखेड़ा? परमिला खुदे सवाल करथे अउ खुदे जुवाब देथे। अहिल्या कभू मुड़ी ल डोलावय। कभू हंू - हंू काहय। त कभू मुँह ल चक - चक बजा देवय। जइसे जम्मो के जम्मो बिपत ह ओकरे मुंड़ म आके खपला गे हे।
थोरिक थिराके परमिला के एक्सप्रेस फेर दउड़े लागिस। कहिस - मोर चलतिस त मंय एकर कदाप मुँह नइ देखतेंव वो। कहाँ - कहाँ के नीच घरायन म बिहा परेन। मंय पचासो पइत ओकर ददा ल बरजे हौं। आरा - पारा, तीर - तखार ल बने पूछ - गौछ के, देख - परखके मांगबे न कहिके। उहू मुड़पेलवा ह, अपनेच मन के करिस। उहेंच जाके झपाइस। मोर एको नइ चलन दिस। अपन ह तो जुड़ा सितरा के बनौका ल बना लिस। मंय ह फाँदा म परगेंव।
उही होइस जेकर अनमान अहिल्या ल पहिलीच ले रहिस हे। गोठियाते - गोठियावत परमिला बोमफार के रोये लगिस। रोवत - रोवत परमिला अपन जम्मो पुरखा के सबो गुनदोस ल फलफल - फलफल बांच के ओसा तको डारिस। ले दे के सांत होइस तब जाके अहिल्या के जी जुड़ाइस।
अहिल्या जानथे के बात ल बतंगड़ बनाये के परमिला के आदतेच हे। तभो ले ओकर खांध म हाथ ल मड़ाके सहिलावत कहिथे - आज - काल के बहू मन ल का कहिबे बहिनी। कहिबे तेनो अनभल हे। नइ कहिबे तेनो।
परमिला ल लागे लगिस के अहिल्या ह घलो मोर दुख म बियाकुल हे। ओकर ताव थोरिक जुड़ाय लगिस। जम्मो भड़ास निकल गे। मुड़ी ल नवाये सोचे लगिस। अहिल्या समझ गे के परमिला के नारी जुड़ा गे। अब लोहा म पानी मारे के बेरा आ गे।
कहिथे - बड़ेमन ल घुरूवा होयेच बर परथे परमिला। नान - नान बात म किटिर - काटर होवत रहिबो त परवार ह कइसे चलही। गलती काकर से नइ होवय। लइका ह जाँघ म हग देही त जाँघे ल थोरे काट के फेंक देबे। धोये पोंछे बर तो हमीच ल परही न!
अहिल्या जानथे के कहॅू मंय थोरको खसलेंव ताहेंन परमिला मोरे उपर चढ़ बैठही। परमिला ल समझाना माने तलवार के धार म रेंगना आवय।
बात ल साधत कहिस - कोन ल का कहिबे बहिनी! हमरे घर हमरे दुवार। बनही त हमरे बिगड़ही त हमरे। कोनो ह अपन मन म काँही राखय। हमी ह अपन फरज ल निभा लेथन सोचके बेटा ल बेटा अउ बहू ल बेटी ले दूसर भाखा नइ काहन। लइका मन संग खेल खाके दुख पीरा ल बिसरा लेथन। फेर हाँ! गउकीन इमान से परमिला तंय पतिया चाहे झन पतिया। जेेन दिन ले मंय बहू ल बेटी कहे ल धरे हॅव वो दिन ले सास - बहू के बीच के डबरा पटा गे हे। बेटी कस मया - दुलार ल पाके मोर सबिता ह बेटी ले जादा मोर हियाव करे लगे हे। मोला कांही के संसो फिकर नइहे। मंय मन म सोंचे - सपनाये नइ राहव आगू - आगू ले मोर साध पूरा हो जाथे।
अतके ल सुनिस अउ परमिला कुला ल झर्रावत उठके मुसकावत चलते बनिस। जना - मना कोनो खचित बूता - काम के सुरता आगे।
अहिल्या सोचत देखते रहिगे। बोकबाय के बोकबाय।